title: Art-Print

text: Art-Print Oy oli 1991 perustettu Helsingissä, Kokkolassa ja Ylivieskassa toimiva kirjapaino. Yritys painoi sekä arkki- että rotaatiopainomenetelmillä mm. sanoma- ja aikakauslehtiä, kirjoja, esitteitä, kortteja ja vuosikertomuksia. Helsingissä toiminut 1989 perustettu DT Press Oy sulautettiin yritykseen 2004 sekä 2000 perustettu Pohjanmaan Kirjapaino Oy 2005. Ylivieskassa toiminut Kalajokilaakson Kirjapaino Oy:n arkkipaino (KL-Paino) siirrettiin liiketoimintasiirroilla osaksi Art-Print Oy:tä 2005. Yritys kuului Keski-Pohjanmaan Kirjapaino Oyj:n konserniin. Art-Print Oy yhdistyi Lönnberg Painot Oy:n kanssa 16. tammikuuta 2012 sovitulla järjestelyllä, kun Art-Print Oy:n liiketoiminta siirtyi Lönnberg Painot Oy:lle.


title: Laura Ruohonen

text: Laura Hannele Ruohonen (s. 9. lokakuuta 1960 Helsinki) on suomalainen näytelmäkirjailija, dramaturgi ja teatteriohjaaja. Vuosina 2008–2013 hän toimi Teatterikorkeakoulun dramaturgian professorina.


title: Laura Ruohonen

text: Ruohonen valmistui ylioppilaaksi vuonna 1981, dramaturgiksi vuonna 1987 ja teatteritaiteen maisteriksi Teatterikorkeakoulusta vuonna 1997. Ennen opintojaan Teatterikorkeakoulussa hän opiskeli Helsingin yliopistossa biologiaa ja kirjallisuutta vuosina 1981–1983. Lisäksi hän on opiskellut Texasin yliopistossa ja Los Angelesin American Film Institutetissa elokuva- ja televisiokäsikirjoittamista.


title: Laura Ruohonen

text: Ruohonen työskenteli Yleisradion Radioteatterin ohjaaja-dramaturgina vuosina 1990–1997, minkä jälkeen hän on ollut vapaa kirjailija ja ohjaaja. Näytelmien lisäksi Ruohonen on kirjoittanut ja ohjannut kuunnelmia sekä tehnyt televisio- ja elokuvakäsikirjoituksia, joista kenties tunnetuin on yhdessä Kaisa Rastimon kanssa tehty elokuva "Suolaista ja makeaa" (1995). Ruohonen on myös julkaissut kuvittaja Erika Kallasmaan kanssa lasten runokuvakirjat "Allakka pullakka" (2004) ja "Yökyöpelit" (2008). Kirjoista sovitettiin suosittu lastennäytelmä ja tv-sarja. Kolmas Kallasmaan kuvittama runokuvakirja Tippukivitapaus ilmestyi 2017.


title: Laura Ruohonen

text: Ruohosen näytelmiä on käännetty kymmenelle kielelle ja esitetty myös ulkomailla. Muun muassa Lontoon Royal National Theatre tilasi ja esitti vuonna 2003 näytelmän "Saari kaukana täältä", jonka toteutti myös 15 nuorisoteatteria eri puolilla Isoa-Britanniaa. Suomessa Ruohosen näytelmiä on esitetty muun muassa Teatteri Jurkassa ja Kansallisteatterissa.


title: Laura Ruohonen

text: Ruohonen on saanut lukuisia kotimaisia ja ulkomaisia palkintoja. Vuonna 1989 hän sai Sokeain kuunnelmapalkinnon ja vuonna 1999 Koura-palkinnon. Vuonna 2010 Ruohonen palkittiin Pro Finlandia -kunniamerkillä.


title: Laura Ruohonen

text: Ruohosen puoliso on filosofi Thomas Wallgren. Ohjaaja Linda Wallgren on hänen tyttärensä.


title: Laura Ruohonen

text: Suluissa on mainittu ainoastaan teatteri, jossa näytelmä on saanut kantaesityksensä.


title: Hans Theilig

text: Hans Theilig (12. elokuuta 1914 Wuppertal – 6. lokakuuta 1976) oli saksalainen käsipalloilija, olympiavoittaja ja maailmanmestari.


title: Hans Theilig

text: Theilig oli mukana Saksan kultaa voittaneessa joukkueessa Berliinin olympialaisissa 1936, jolloin käsipalloa pelattiin vielä ulkokentillä. Hän pelasi turnauksessa kolme ottelua, ja teki niissä 19 maalia. Kaksi vuotta olympiavoiton jälkeen järjestettiin Saksassa ensimmäiset nykyisen hallikäsipallon MM-kilpailut, joissa Theilig oli myös mukana voittaen MM-kultaa ja kisojen jaetun maalikuninkuuden Ruotsin Yngve Lambergin kanssa. Ensimmäisissä - ja taas Saksassa järjestetyissä - käsipallon ulkona pelattavan muodon MM-kilpailuissa Theilig oli mukana kultamitalin arvoisesti. Theilig on yksi niistä harvoista pelaajista, jotka ovat voittaneet MM-kultaa sekä sisällä että ulkona pelattavassa käsipallossa.


title: PSS

text: Porvoon Salibandyseura (lyh. PSS) on porvoolainen salibandyn erikoisseura. Se syntyi vuonna 2003 Gammelbackan Terän, SaFan ja Porvoon Butchersin yhdistyessä. Naisten edustusjoukkue pelaa Salibandyliigassa ja miesten edustusjoukkue II-divisioonassa. Seuralla on joukkueita poikien ikäluokissa A-F ja tyttöjen ikäluokissa A-F. Lisäksi myös pienemmille on tarjolla salibandykerhoja. Kaikkiaan joukkueita on 31 (kaudella 2011-2012), jonka lisäksi seuralla on kerhotoimintaa neljässä eri ryhmässä. Porvoon Salibandyseura ry (PSS) järjestää perinteisen Borealis Cup salibandyturnauksen Porvoossa. Turnaus pelataan sekä aikuis- että juniorisarjassa. Turnaus järjestetään salibandyhalli Aurorassa.


title: Waterphone

text: Waterphone on atonaalinen akustinen soitin, joka muodostuu ruostumattomasta teräksestä rakennetusta, vettä sisältävästä kaikukopasta ja siihen kiinnitetyistä pronssisista kielistä. Sitä soitetaan joko hankaamalla kieliä jousella tai rummuttamalla runkoa käsin. Veden liikuttelu kaikukopan sisällä muuttaa sointia. Soittimen ääni on rauhallisen soljuva ja "ambientmainen". Waterphonen on kehittänyt yhdysvaltalainen Richard Waters.


title: Waterphone

text: Sofija Gubaidulinan sävellys "Am Rande des Abgrunds" on sävelletty seitsemälle sellolle ja kahdelle waterphonelle.


title: SEKEM

text: SEKEM on egyptiläisen lääketieteen tohtorin Ibrahim Abouleishin vuonna 1970 perustama järjestö, joka perustettiin luomaan uusia kestävän kehityksen mukaisia toimintatapoja maanviljelyyn ja teollisuuteen.. Vuonna 2003 Sekem voitti yhdessä perustajansa Abouleishin kanssa vaihtoehtonobelin eli Right Livelihood -palkinnon. Sekem sijaitsee koilliseen Kairosta ja siihen kuuluu useita eri osastoja:Sekemin tavoitteena on "palauttaa ja huolehtia maan ja ruuan elinvoimasta sekä luonnon biodiversiteetistä", kestävän kehityksen mukaisella luonnonmukaisella maanviljelyllä ja tukemalla sosiaalista ja kulttuurista kehitystä Egyptissä.. Sekemin kauppayhtiöiden liikevoitto kasvaa nopeasti, vuonna 2000 se oli 37 miljoonaa Egyptin puntaa (n. 5 miljoonaa euroa) ja vuonna 2003 se oli jo yli 100 miljoonaa Egyptin puntaa (n. 13 miljoonaa). Vuonna 2005 Sekemin verkostoon kuului yli 2 000 egyptiläistä maanviljelijää ja lukuisia yhteistyöyrityksiä, ja määrä kasvaa jatkuvasti.. Sekemillä on toimintaa ja yhteistyöjärjestöjä ympäri maailmaa, muun muassa Intiassa, Palestiinassa, Senegalissa, Turkissa ja Etelä-Afrikassa.


title: Tuupovaaran Urheilijat

text: Tuupovaaran Urheilijat ry (TuuU) on 15. heinäkuuta 1966 perustettu urheilun yleisseura, joka panostaa erityisesti naisten ja tyttöjen salibandyyn. Muina lajeina seurassa ovat hiihto, yleisurheilu, palloilu- sekä kunto- ja nuorisotoiminta. Kuntaliitoksen seurauksena seuran kotipaikka on Joensuu.


title: Tuupovaaran Urheilijat

text: TuuU:n toiminnassa 1960-70 luvuilla näkyvimpänä ja menestykskkäimpinä lajeina olivat hiihto ja lentopallo. Lentopallossa miesten joukkue oli Itä-Suomen kärkijoukkue. 1990-luvun alussa mukaan tuli salibandytoiminta osittain uuden liikuntahallin valmistumisen vaikutuksesta. Samaan aikaan kasvoi salibandyn harrastus voimakkaasti koko Suomessa. Tästä saakka salibandy on ollut Tuupovaaran urheilijoiden näkyvin ja ylivoimaisesti eniten harrastettu laji. Parhaimmillaan Tuupovaaran liikuntahallilla pelattavaan puulaakisarjaan osallistui n. 150 salibandyn harrastajaa. Viimeiset vuodet TuuU:n keulakuvana on ollut naisten salibandyjoukkue, jonka onnistui kauden 2007-08 päätteksi nousta salibandyliigaan.


title: Keski-Pohjanmaan Kirjapaino

text: Keski-Pohjanmaan Kirjapaino Oyj on vuonna 1917 perustettu kirjapainotoimintaan, sanomalehtiien julkaisuun ja verkkopalveluihin keskittyvä mediakonserni. Kirjapaino julkaisee useita sanomalehtiä, pitää yllä verkkopalveluja sekä harjoittaa paino-, jakelu-, kiinteistö- ja julkaisutoimintaa. Tunnetuimmat tuotteet kotimaassa ovat sanomalehdet Keskipohjanmaa ja Kalajokilaakso sekä kirjapaino Botnia Print. Liiketoiminta-alue ulottuu myös ulkomaille.


title: Keski-Pohjanmaan Kirjapaino

text: Konsernin toimitusjohtajana toimii marraskuusta 2011 lähtien Vesa Pihlajamaa. Vuodesta 2009 vuoteen 2011 konsernin toimitusjohtajana toimi Antti Porko. Porkon edeltäjä oli 1988–2009 Eino Laukka.


title: Keski-Pohjanmaan Kirjapaino

text: Yhtiön hallituksen puheenjohtaja on toukokuusta 2010 lähtien Juhani Hautamäki. Häntä ennen hallituksen puheenjohtajana toimi 17 vuoden ajan Jukka Tunkkari


title: Keski-Pohjanmaan Kirjapaino

text: Heinäkuussa 2008 Keski-Pohjanmaan Kirjapaino Oyj myi Kokkolan Kosilassa omistamansa kiinteistön ja tontin osuuskauppa KPO:lle. Keski-Pohjanmaan Kirjapaino Oyj jatkoi tiloissa vuokralaisena syksyyn 2010 saakka. Marraskuun alusta 2010 lähtien Keskipohjanmaa-lehden toimitus, markkinointi, yhtiön hallinto ja konserniin kuuluva Kosila Digimedia ovat olleet Kokkolan Rantakadulla sijaitsevassa Mediakulmassa.


title: Keski-Pohjanmaan Kirjapaino

text: Keski-Pohjanmaan Kirjapaino Oyj:n ja HSS Media Ab:n yhteisesti omistama painotalo Botnia Print painaa noin kuuttakymmentä lehteä. Omistajayhtiöiden omien lehtien osuus Botnia Printin liikevaihdosta on noin 75 prosenttia ja ulkopuolisten lehtien noin 25 prosenttia. K-P:n Kirjapainon omistusosuus painoyhtiöstä on 65 ja HSS Median 35 prosenttia.


title: Keski-Pohjanmaan Kirjapaino

text:
Kahden omistajayhtiön lehdet muodostavat painotalon töiden rungon. Keski-Pohjanmaa-yhtymän lehtiä on Botnia Printin asiakkaina kymmenen ja HSS Median neljä.
Konsernin kustannusyhtiöt Keski-Pohjanmaan Kustannus Oy ja Jokilaaksojen Kustannus Oy liitettiin emoyhtiöön syyskuussa 2009.


title: Gladiaattorit (jalkapallo)

text: Gladiaattorit on Suomen Palloliiton kunniakerho, joka perustettiin liiton 100-vuotisjuhlan kunniaksi vuonna 2007. Kunniakerhoon kutsutaan vuosittain entisiä maajoukkuepelaajia tai -toimijoita.


title: Gladiaattorit (jalkapallo)

text: Kunniakerhon ensimmäinen jäsen Mixu Paatelainen nimitettiin kerhoon jo vuonna 2001, kun Palloliiton pääsihteeri Pertti Alaja nimesi Paatelaisen maajoukkueen "Kunniagladiaattoriksi" hänen päätettyä maajoukkueuransa. Juhlavuotensa yhteydessä Palloliitto päätti tehdä nimityksestä uuden vuosittaisen perinteen. Ensimmäiset uudet pelaajat julkistettiin liiton 100-vuotisjuhlaottelussa 17. lokakuuta 2007.


title: Gladiaattorit (jalkapallo)

text: Kutsuminen kunniakerhoon edellyttää vähintään 40 A-maaottelua ja/tai maajoukkueuran jälkeistä muuta ansioitunutta työtä jalkapallon parissa.


title: Manserockin Legendat Live 1999

text: Manserockin Legendat Live 1999 on live-albumi, joka taltioitiin lokakuussa 1999 Tampereen Lastenklinikan Tuki ry.:n järjestämässä "Manserockin legendat" -hyväntekeväisyyskonsertissa Tullikamarilla.


title: Manserockin Legendat Live 1999

text: Yle TV2 taltioi konsertin, ja esitti sen tammikuussa 2000.Konsertin House-band:


title: Johan Wiland

text: Johan Wiland (s. 24. tammikuuta 1981 Boråsissa, Ruotsissa) on ruotsalainen jalkapallomaalivahti. Hän edustaa tällä hetkellä Tanskan superliigassa FC Kööpenhaminaa.


title: Johan Wiland

text: 188 senttimetriä pitkä Wiland aloitti uransa 16-vuotiaana Rydboholms SK:ssa ja liittyi pian IF Elfsborgin miehistöön. Hän edusti seuraa kaikkiaan 206 ottelussa ja oli voittamassa Ruotsin mestaruutta 2006 ja Ruotsin cupia 2001 ja 2003.


title: Johan Wiland

text: 2009 hän siirtyi Tanskan superliigaan FC Kööpenhaminaan.


title: Johan Wiland

text: Hän pääsi vuonna 2001 Ruotsin alle 21-vuotiaiden maajoukkueeseen. Hän ehti pelata joukkueessa 11 ottelua, kunnes hän sai kutsun aikuisten maajoukkueeseen. Nyt hän on pelannut maajoukkueessa kolme ottelua.


title: Zeila

text: Zeila () on kaupunki Somaliassa, Awdalin alueella. Kaupunki sijaitsee Adeninlahden rannalla lähellä Djiboutin rajaa. Se kuuluu itsenäiseksi julistautuneeseen Somalimaahan. Zeilan asukasluku on vuoden 2008 arvioiden mukaan 4 638.


title: Zeila

text:
Antiikin aikana Zeila tunnettiin nimellä "Alaviten". Nykyistä nimeä siitä on käytetty ainakin vuodesta 891, kun arabimaantieteilijä Al-Yaqubi mainitsee kaupungin kirjassaan. Zeilan merkityksen tärkeänä satamakaupunkina tuovat esille arabitieteilijät Abu Abdillah Muhammad al-Idrisi ja Ibn Said al-Maghribi, jotka kertovat Zeilan olevan etiopialaisten hallitsema orjakaupan keskus 1200-luvulla.
Zeilan merkitys kaupankäynnissä kasvoi myöhemmin ja 1500-luvulla se hallitsi orjien lisäksi kahvin, kullan ja strutsin sulkien kauppaa Lähi-itään, Kiinaan ja Intiaan. Kaupunki kehittyi myös alueen islamin uskon keskukseksi. Se kohosi lopulta oman Adalin sulttaanikuntansa pääkaupungiksi. Vuosien 1560–1660 välillä etiopialaisten sotaretket tuhosivat Zeilan ja Berberasta tuli alueen tärkein keskus.


title: Zeila

text: Osmanit liittivät pian tämän jälkeen sekä Zeilan että Berberan hallintaansa. Osmanien valtakunnasta itsenäistynyt Egypti sai haltuunsa samat alueet osmaneilta. Englanti liitti pian kuitenkin Somalimaan alueen imperiumiinsa, sillä se halusi turvata Adenin laivastotukikohtaansa. Aden sai Zeilasta ja Berberasta ravintovaroja ja nämä kaupungit perustivat koko kauppansa Adenin kysynnälle.


title: Zeila

text: Sisällissota, joka riehui alueella vuoteen 1996 aiheutti paljon tuhoja ja monet asukkaat pakenivat Djiboutiin. Sen jälkeen, kun Somalimaa julistautui itsenäiseksi, olot alueella ovat vakiintuneet. Monet entiset asukkaat ovat myös palanneet takaisin.


title: Halloween-gambiitti

text: Halloween-gambiitti on neliratsupelin muunnelma, joka alkaa yleensä siirroilla


title: Halloween-gambiitti

text: Muunnelma on toiselta nimeltään Müller–Schulze-gambiitti. Gambiitissa valkea uhraa ratsunsa mustan keskustasotilaaseen tarkoituksenaan voittaa tempoja ajaessaan sotilaillaan mustan ratsuja takaa. Avausta käytetään joskus yllätysaseena harrastelijoiden välisissä peleissä, mutta huipputasolla sitä ei näe käytännössä koskaan, sillä valkean ei uskota saavan tarpeeksi korvausta uhrauksestaan. Tilastollisesti gambiitti tarjoaa kuitenkin valkealle selvän edun. Gambiitti saattaakin olla hyvä yllätys nopeissa tai pikapeleissä.


title: Halloween-gambiitti

text: Musta voi torjua gambiitin pelaamalla 4...Rxe4, mutta tätä tapahtuu todella harvoin. Hyväksyminen tapahtuu siirrolla 4...Rxe5. Jatkossa valkea ajaa etenee sotilaillaan tempovoitoin ja toivoo saavansa asemasta etua. Gambiitin pääjatko on 5.d4 Rc6 6.d5 Re5 7.f4 Rg6 8.e5 Rg8 9.d6 cxd6 10.exd6 Df6 11.Rb5 Kd8 12.Le3, mutta nyt musta voi pelata 12...Rh6!.


title: Halloween-gambiitti

text: Valkean viides siirto gambiitissa on käytännössä aina 5.d4, koska f4 ei auta kehitystä, vaikkakin ajaa myös ratsun pois keskustasta. Viidennellä siirrollaan musta voi valita, perääntyykö c6:een ja g6:een. 5...Rc6 johtaa pääjatkoon, jossa valkea ajaa mustan ratsua takaa sotilaillaan: 6.d5 Re5 7.f4 Rg6 8.e5 Rg8 9.d6 cxd6 10.exd6. Tässä valkea saa vahvan tuetun sotilaan d6:een ja koittaa käyttää tilanteen hyväkseen. Mustan kuningas jää keskustaan valkealla on vaarallisia uhkauksia, kuten De2+ ja Le3-b6, jos musta pelaa siirron ...a6. Toinen uhka on ratsun eteneminen Rb5-c7.


title: Halloween-gambiitti

text: Myös musta voi pelata niin sanottua käänteistä Halloween-gambiittia, jos valkea pelaa siirron 4.g3. Tällöin gambiitin dynamiikka on hieman erilainen, sillä valkean f3-ruutu on heikentynyt, mutta Hän voi pelata siirron Rh4. Myös Irlantilainen gambiitti muistuttaa Halloween-gambiittia. Sitä pidetään tosin vielä heikompana.


title: Olli Heinonen

text: Olli Heinonen -nimisiä henkilöitä:


title: Viron koripallomaajoukkue

text: Viron koripallomaajoukkue edustaa Viroa miesten koripallon maajoukkuekilpailuissa. Sitä hallinnoi "Eesti Korvpalliliit".


title: Viron koripallomaajoukkue

text: Viro pelasi ensimmäisen koripallon arvoturnauksensa Berliinin olympialaisissa 1936. Koripallo oli tuolloin ensimmäistä kertaa olympiakisojen ohjelmassa ja kisojen avausottelussa Viro voitti Ranskan pistein 34–29. Viro sijoittui kisoissa lopulta yhdeksänneksi.


title: Viron koripallomaajoukkue

text: EM-kilpailujen lopputurnauksessa Viro esiintyi ensimmäisen kerran Latviassa 1937. Näissä kisoissa, samoin kuin kahta vuotta myöhemmin Liettuassa, Viro sijoittui viidenneksi.


title: Viron koripallomaajoukkue

text: Viron kuuluessa Neuvostoliittoon maan pelaajat edustivat Neuvostoliiton maajoukkuetta. Uudelleenitsenäistymisen myötä Viro liittyi FIBA:n jäseneksi 1992. Maan koripallojoukkue on tuon jälkeen selviytynyt kahdesti EM-kilpailujen lopputurnaukseen: Saksassa 1993 se sijoittui kuudenneksi ja Turkissa 2001 16:nneksi.


title: Wim Vansevenant

text: Wim Vansevenant (s. 23. joulukuuta 1971 Diksmuide) on entinen belgialainen maantiepyöräilijä, joka kilpaili ammattilaisena vuosina 1995–2008. Hän edusti viimeksi ProTour-joukkue Silence-Lottoa.


title: Wim Vansevenant

text: Vansevenant on ollut vuosina 2006, 2007 ja 2008 Ranskan ympäriajon lanterne rouge (punainen lyhty) eli kokonaiskilpailun viimeiseksi jäänyt ajaja. Sijoittuessaan viimeiseksi vuonna 2008 hänestä tuli ensimmäinen ajaja, joka sijoittuu Ranskan ympäriajon kokonaiskilpailussa viimeiseksi kolmesti.


title: Stranger in a Strange Land

text: Stranger in a Strange Land on brittiläisen heavy metal -yhtye Iron Maidenin vuonna 1986 ilmestyneellä albumilla "Somewhere in Time" oleva kappale, joka on julkaistu singlenä. Kappaleen on säveltänyt ja sanoittanut Iron Maidenin kitaristi Adrian Smith.


title: Stranger in a Strange Land

text: Se sijoittui parhaimmillaan sijalle 22 brittiläisellä singlelistalla. Suomessa se nousi virallisen albumilistan sijalle 3.


title: Brooklyn Nets

text: Brooklyn Nets on yhdysvaltalainen ammattilaiskoripalloseura, joka pelaa NBA-liigassa. Seuran kotipaikkakunta on New York ja se pelaa kotiottelunsa Barclays Centerissä. Brooklyn Nets kuuluu NBA:n itäisen konferenssin Atlantin divisioonaan yhdessä Boston Celticsin, New York Knicksin, Philadelphia 76ersin ja Toronto Raptorsin kanssa.


title: Brooklyn Nets

text: Seuran siirtyminen New Jerseystä New Yorkin kaupungin Brooklyniin sai virallisen vahvistuksen huhtikuussa 2012. Ennen kautta 2012–2013 seura tunnettiin 35 vuoden ajan, vuodesta 1977, nimellä New Jersey Nets.


title: Brooklyn Nets

text: Joukkue pelasi vuodet 1967–1976 ABA-liigassa ja voitti mestaruuden vuosina 1974 ja 1976.


title: Provenienssi

text: Provenienssi (, 'olla peräisin', 'johtua') tarkoittaa asian tai esineen alkuperää, lähdettä, esineen omistajuuden tai sijainnin historiaa sen tekoajasta nykyhetkeen. Erityisesti se voi tarkoittaa taideteoksen tai arvokkaan esineen alkuperää arkeologiassa, paleontologiassa tai dokumentissa kuten käsikirjoituksessa tai jopa laajassa mielessä kirjallisuudessa olevaa, kuten harvinaisen julkaistun teoksen ensipainoksen alkuperää.


title: Provenienssi

text: Provenienssin ensisijainen tarkoitus on vahvistaa esineen luomiseen, tuottamiseen tai löytämiseen liittyvä aika, paikka ja jos tarkoituksenmukaista, siitä vastuussa oleva henkilö. Provenienssin määrittelemiseksi käytetään usein vertailevia tekniikoita, asiantuntijoiden mielipiteitä, kirjoitettuja ja sanallisia arkistoja ja erilaisten tieteellisten tutkimusten tuloksia.


title: Provenienssi

text: Esimerkiksi Kansainvälisen museoliiton ICOMin eettisissä ohjeissa provenienssi on "esineen ja sen omistussuhteiden täysi historia, sen löytymisestä tai valmistuksesta nykypäivään, minkä perusteella sen aitous tai omistajuus voidaan määritellä". Liiton ohjeissa todetaan kokoelmien hankkimisesta muun muassa: "Ennen minkään ostettavaksi, lainaksi, lahjaksi, testamentin perusteella tai vaihdossa tarjotun esineen tai näytteen hankkimista on pyrittävä kaikin tavoin varmistamaan, ettei sitä ole hankittu tai viety vastoin lakia alkuperämaastaan tai muusta maasta, jossa se mahdollisesti on omistettu laillisesti (mukaan lukien maa, jossa museo sijaitsee). Asianmukaista huolellisuutta on noudatettava esineen koko historian selvittämiseksi siitä lähtien, kun se on löydetty tai valmistettu."


title: Provenienssi

text: Pohjoisamerikkalaisessa arkeologiassa ja joskus antropologisessa arkeologiassa sanan "provenance" (=provenienssi) sijaan saatetaan käyttää sanaa "provenience". Jotkut tutkijat tarkoittavat "provenience"-sanaa viittaamaan vain esineen tarkkaan sijaintiin kaivauspaikalla, kun taas "provenance" tarkoittaa esineen täydellistä dokumentoitua historiaa.


title: Provenienssi

text: Kuvataiteessa provenienssi on taideteoksen lähtökohta, vaiheet sekä sen omistaja- ja sijoitustiedot.


title: Olli Heinonen (jalkapalloilija)

text: Olli Heinonen (s. 7. tammikuuta 1937 Jääski) on suomalainen varatuomari ja entinen jalkapalloilija.


title: Olli Heinonen (jalkapalloilija)

text: Tukimiehenä jalkapalloa pelannut Heinonen edusti Suomen maajoukkuetta 29 A-maaottelussa. Hän pelasi myös Pohjolan joukkueessa muuta Eurooppaa vastaan vuosina 1963 ja 1964.


title: Olli Heinonen (jalkapalloilija)

text: Kotimaassaan Heinonen edusti alun perin Viipurin Reipasta. Vuosiksi 1957–1958 hän siirtyi Ilves-Kissoihin mutta palasi Viipurin Reippaaseen, joka sittemmin muutti nimensä Lahden Reippaaksi ja nousi vuodeksi 1961 SM-sarjaan. Heinonen pelasi SM-sarjassa vuoteen 1966 saakka yhteensä 156 ottelua ja teki niissä 28 maalia. Hän oli voittamassa Suomen mestaruutta vuonna 1963 ja Suomen Cupia vuonna 1964.


title: Olli Heinonen (jalkapalloilija)

text: Suomen Palloliitto ja Urheilutoimittajain liitto valitsivat Heinosen vuoden jalkapalloilijaksi vuosina 1961 ja 1963. Hänet valittiin suomalaisen jalkapalloilun Hall of Fameen vuonna 2016.


title: Olli Heinonen (jalkapalloilija)

text: Heinonen pelasi myös jääpalloa SM-sarjassa.


title: Isis (täsmennyssivu)

text: Isis tarkoittaa seuraavia asioita:


title: Atos

text: Atos voi tarkoittaa seuraavia:


title: Äyrämöiset

text: Äyrämöiset olivat alun perin Karjalankannaksen länsiosan kantaväestöä. Äyrämöisten vastakohtana pidettiin Kannaksella ja myöhemmin myös Inkerinmaalla savakoita, jotka olivat Ruotsinvallan sotien aikana äyrämöisten keskuuteen ja Itä-Kannakselle muuttaneita läntisimmän Viipurin Karjalan sekä Savon asukkaita. Myös Itä-Kannaksen asukkaita sanottiin yleensä savakoiksi.


title: Äyrämöiset

text: Äyrämöiset pysyttelivät Länsi-Kannaksella ja myöhemmin myös Inkerinmaalla pitkään omana ryhmänään, jolla oli oma murteensa, pukunsa ja tapansa eikä esimerkiksi avioliittoja muunheimoisten kanssa juuri solmittu.


title: Äyrämöiset

text: Äyrämöiset olivat savakkojen ohella toinen inkerinsuomalaisten pääryhmistä, jotka voitiin erottaa vielä 1800-luvulla. Inkerinmaalle äyrämöiset olivat muuttaneet 1600-luvun ruotsalaisvallan aikana lähinnä Karjalankannaksen länsiosasta, Äyräpään kihlakunnasta, kun taas savakot olivat tulleet Viipurin läänin läntisimmästä osasta, Savosta ja Karjalankannaksen itäosasta.


title: Äyrämöiset

text: Äyrämöisten ja savakkojen murteen ja kansanpuvun eroihin kiinnitti ensimmäisenä huomiota 1830-luvulla kielentutkija Anders Johan Sjögren. Venäläinen maantieteilijä ja tilastotutkija Peter von Köppen suoritti vuoden 1848 vaiheilla tutkimuksia, joissa hän totesi Inkerinmaan äyrämöisten lukumääräksi 29 242 henkeä ja savakkojen määräksi 43 080. Äyrämöisten asuinpaikkoja Inkerissä olivat Köppenin mukaan ennen kaikkea Karjalankannaksen eteläosassa sijainneet Toksovan, Lempaalan ja Vuoleen seurakunnat sekä Kaprio, Tyrö ja Liissilä. Heitä oli myös Tuutarissa, Hietamäellä, Skuoritsassa, Serepetassa, Kolppanassa, Koprinassa ja Inkereellä, missä he asuivat samoissa kylissä kuin savakotkin.


title: Äyrämöiset

text: Sekä Kannaksella että Inkerinmaalla äyrämöiset poikkesivat savakoista lähinnä äyrämöismurteen ja naisten pukeutumisen perusteella. Miesten pukeutuminen ei Inkerissä juurikaan eronnut venäläisestä. Suomalaiset kielentutkijat ja kansanperinteen kerääjät ovat kuvanneet äyrämöisiä luonteeltaan konservatiivisemmiksi ja hitaammiksi kuin savakoita, jotka olivat herkempiä omaksumaan uusia tapoja ja vaikutteita. Toisaalta äyrämöiset pyrkivät jäljittelemään savakkomuotia, jota pidettiin nykyaikaisempana ja hienompana. Läntisimmässä Inkerissä, Kosemkinan seurakunnassa, jakoa äyrämöisten ja savakoiden välillä ei tunnettu.


title: Äyrämöiset

text: 1900-luvulle tultaessa äyrämöisten ja savakkojen väliset kulttuuriset erot olivat hioutuneet miltei kokonaan pois niin Suomessa kuin Inkerissäkin. Vain murre-erot ovat säilyneet pitkään.


title: Jouni Jalonen

text: Jouni Jalonen (15. syyskuuta 1942 Uusikaupunki – 8. huhtikuuta 2009 Turku) oli suomalainen jalkapalloilija.


title: Jouni Jalonen

text: Keskustukena pelannut Jalonen edusti Suomea kuudessa A-maaottelussa. Hän pelasi vuosina 1965–1976 Turun Palloseuran riveissä, vuodesta 1966 alkaen SM-sarjassa, jossa hän esiintyi 203 ottelussa tehden niissä kolme maalia. Hän voitti Suomen mestaruuden vuosina 1968, 1971, 1972 ja 1975.


title: Jouni Jalonen

text: Suomen Palloliitto valitsi Jalosen vuoden jalkapalloilijaksi Suomessa vuonna 1968.


title: Eleanor Jarman

text: Eleanor Jarman (s. 1904, Sioux City - katosi 8. elokuuta 1940) oli yhdysvaltalainen vankikarkuri ja ryöstäjä, joka joutui FBI:n kymmenen etsityimmän henkilön listalle ja on ollut siitä lähtien kateissa lukuun ottamatta näyttäytymistään sukulaistensa luona vuonna 1975.


title: Eleanor Jarman

text: Eleanor Jarman oli Julius ja Amelia Berendtin perheen kahdeksasta lapsesta nuorin. Hän meni naimisiin ja sai kaksi lasta Leroy Jarmanin kanssa. Kun mies jätti perheen, Jarman muutti Chicagoon työskennellen tilapäistöissä kunnes tapasi George Dalen. Dale ylläpiti häntä taloudellisesti, vaikkakin Jarman myöhemmin väitti ettei tiennyt Dalen pystyneen siihen tekemällä ryöstöjä.


title: Eleanor Jarman

text: 4. elokuuta 1933 Dale, Jarman ja Leo Minneci yrittivät ryöstää Chicagon West Side -kaupunginosassa sijaitsevan vaatekaupan. Kamppaillessaan kaupan omistajan Gustav Hoehin kanssa Jarman raapi häntä kynsillään mutta sitten Dale ampui kauppiaan.


title: Eleanor Jarman

text: Kun ryöstäjät pakenivat rikospaikalta, useat todistajat panivat merkille auton rekisterinumeron. Tämä johti poliisit Minnecin luo, jonka jälkeen myös muut ryöstöön osalliset pidätettiin pian. Dale syytti Minneciä ryöstöstä. Jarman sanoi, että hän ei tiedä, kumpi miehistä sen teki. Jarman väitti tuolloin olleensa takahuoneessa katsomassa vaatteita.


title: Eleanor Jarman

text: Kuitenkin todistajat kuvailivat kuinka Jarman ja Dale saapuivat kauppaan väittäen hänen uhanneen myyjää. Lehdistö teki Jarmanista päätekijän kaikkiin Dalen rikoksiin, kutsuen häntä "the Blond Tigress" -nimellä ja vertasivat häntä Bonnie Parkeriin.


title: Eleanor Jarman

text: Jarmania ei syytetty ryöstöistä mutta sen sijaan osallisuudesta Hoehin murhaan. Hänen puolustusasianajansa oli A. Jefferson Schultze. Syyttäjä Wilbur Crowley vaati kuolemanrangaistusta.


title: Eleanor Jarman

text: George Dale tuomittiin teloitettavaksi sähkötuolissa. Viimeisenä toiveenaan Dale kirjoitti rakkauskirjeen Jarmanille. Minneci ja Jarman tuomittiin vankeuteen, Jarman 199 vuodeksi. Jarmanin lapset määrättiin hänen siskonsa ja tämän aviomiehen, Hattie ja Joe Stockerin huollettavaksi.


title: Eleanor Jarman

text: Seuraavien seitsemän vuoden ajan Jarman käyttäytyi kuten mallivanki. Vuonna 1940 hän kuuli, että hänen poikansa suunnitteli karkaavansa ja huolestuneenna lapsistaan Jarman pakeni vankilasta 8. elokuuta. Hän pakeni Sioux Cityyn, varmisti että hänen lapsensa voivat hyvin ja sen jälkeen katosi jäljettömiin. FBI pani Jarmanin kymmenen etsityimmän rikollisen listalle, mutta häntä ei koskaan löydetty.


title: Eleanor Jarman

text: Vuonna 1975 Jarman ilmestyi vierailulle veljensä ja kälynsä, Otto ja Dorothy Berendtin, ja poikansa Leroyn luokse. Leroy yritti saada äitinsä antautumaan, mutta tämä kieltäytyi uskoen että FBI ei koskaan unohtaisi ja katosi jälleen.


title: Eleanor Jarman

text: Yritykset selvittää hänen olinpaikkaansa ovat epäonnistuneet.


title: Savakot

text: Savakot ovat äyrämöisten ohella toinen kannaksenkarjalaisten ja inkerinsuomalaisten pääryhmistä, jotka voitiin erottaa vielä 1800-luvulla. Savakkojen väestöryhmä alkoi muodostua melko varhain ruotsinvallan aikana kun sotien hävittämään Karjalankannaksen länsiosaan eli Äyräpään kihlakuntaan alkoi muuttaa uutta väestöä Savosta ja Viipurin Karjalan läntisistä kihlakunnista.


title: Savakot

text: Savakoita muutti Inkerinmaalle 1600-luvulla ruotsalaisvallan aikana lähinnä Savosta, Jääsken ja Lappeen kihlakunnista sekä Karjalankannaksen itäosasta, kun taas äyrämöiset olivat tulleet Karjalankannaksen länsiosasta, Äyräpään kihlakunnasta.


title: Savakot

text: Savakkojen ja äyrämöisten murteen ja kansanpuvun eroihin kiinnitti ensimmäisenä huomiota 1830-luvulla kielentutkija Anders Johan Sjögren. Venäläinen maantieteilijä ja tilastotutkija Peter von Köppen suoritti vuoden 1848 vaiheilla tutkimuksia, joissa hän totesi Inkerinmaan savakkojen lukumääräksi 43 080 henkeä ja äyrämöisten määräksi 29 242. Köppenin mukaan savakkojen enemmistö Inkerissä asui Nevan pohjoispuolella sijainneissa Valkeasaaren, Rääpyvän ja Kelton seurakunnissa sekä Markkova-Järvisaarella, Venjoella, Koprinassa, Spankkovassa, Kupanitsassa, Moloskovitsassa ja Novasolkassa.


title: Savakot

text: Savakot poikkesivat äyrämöisistä lähinnä savakkomurteen ja naisten pukeutumisen suhteen. Inkerissä savakkomiesten pukeutuminen ei juurikaan eronnut venäläisestä. Suomalaiset kielentutkijat ja kansanperinteen kerääjät ovat kuvanneet savakoita herkemmiksi omaksumaan uusia tapoja ja vaikutteita kuin konservatiivisia ja hitaita äyrämöisiä. Läntisimmässä Inkerissä, Kosemkinan seurakunnassa, jakoa äyrämöisten ja savakoiden välillä ei tunnettu. Viipurin läänissä kansanomainen jako savakoihin ja äyrämöisiin rajoittui Äyräpään kihlakuntaan eli Länsi- ja Keski-Kannakselle.


title: Savakot

text: 1900-luvulle tultaessa savakkojen ja äyrämöisten väliset kulttuuriset erot olivat hioutuneet miltei kokonaan pois niin Suomen kuin Venäjänkin puolella rajaa. Murre-erot ovat sitä vastoin olleet paljon pitempään havaittavissa.


title: Richard Waters

text: Richard A. Waters on yhdysvaltalainen multimediataiteilija, säveltäjä ja waterphone-soittimen kehittäjä. Nyttemmin hän on keskittynyt kuvataiteeseen ja on pitänyt useita näyttelyjä.


title: Richard Waters

text: Asuttuaan välillä eri puolilla Yhdysvaltoja Waters asuu jälleen Ocean Springsissä Mississippissä, jossa hän on viettänyt lapsuutensa.


title: György Kolonics

text: György Kolonics (4. kesäkuuta 1972 Budapest, Unkari – 15. heinäkuuta 2008 Budapest, Unkari) oli unkarilainen kilpameloja ja kaksinkertainen olympiavoittaja. Yli 16-vuotisen kansainvälisen kilpauransa aikana hän voitti 15 maailmanmestaruutta .


title: György Kolonics

text: Kolonics voitti ensimmäisen olympialaisen kultamitalinsa Atlantan olympialaisissa kanoottikaksikon 500 metrillä parinaan Csaba Horváth. Samoista kisoista pari voitti lisäksi pronssia 1000 metriltä. Horváth oli parina myös useimmissa maailmanmestaruuksissa.


title: György Kolonics

text: Neljä vuotta myöhemmin Sydneyssä Kolonics voitti henkilökohtaisen 500 metrin olympiakultaa. Ateenassa 2004 Kolonicsin parina oli György Kozmann, jonka kanssa hän voitti pronssia kanoottikaksikon tuhannelta metriltä.


title: György Kolonics

text: Kolonics kuoli kesken harjoitusten heinäkuussa 2008 todennäköisesti sydänkohtaukseen. Kesken harjoitusten Kolonics lyhistyi kanoottiinsa, eivätkä elvytysyritykset onnistuneet. Hän oli harjoittelemassa parinsa Kozmannin kanssa Pekingin olympialaisiin, joissa heidän oli määrä osallistua 500 ja 1000 metrin kisoihin. Kisat olisivat olleet Kolonicsin viidennet olympiakisat.


title: Matti Jokinen (jalkapalloilija s. 1928)

text: Matti Jokinen (s. 8. marraskuuta 1928 Forssa) on entinen suomalainen jalkapalloilija.


title: Matti Jokinen (jalkapalloilija s. 1928)

text: Maalivahtina pelannut Jokinen edusti Suomen maajoukkuetta seitsemässä A-maaottelussa. Kotimaassaan hän edusti SM-sarjassa Vaasan IFK:ta vuosina 1950–1955 pelaten yhteensä sata ottelua ja tehden yhden maalin huhtikuussa 1952 rangaistuspotkusta. Hän oli voittamassa Suomen mestaruutta vuonna 1953 ja saavutti lisäksi kaksi SM-hopeaa ja kaksi SM-pronssia. Vuonna 1957 hän voitti Suomen Cupin toisella sarjatasolla pelanneen IF Drottin riveissä.


title: Matti Jokinen (jalkapalloilija s. 1928)

text: Suomen Palloliitto ja Urheilutoimittajain liitto valitsivat Jokisen vuoden jalkapalloilijaksi Suomessa vuonna 1955.


title: Napoleonin avaus

text: Napoleonin avaus on shakkiavaus, jota kuvailevat siirrot


title: Napoleonin avaus

text: Napoleonin avaus on nimetty ranskalaisen kenraalin ja keisarin Napoléon Bonaparten mukaan. Napoleonin on sanottu olleen vahva amatööripelaaja. Napoleon käytti tätä avausta pelatessaan Turkkilaista vastaan, mutta hävisi pelin.


title: Napoleonin avaus

text: Kuningattaren tuominen varhain peliin on useiden mielestä virhe. Siirto tukkii kuningasratsun luonnollisen ruudun, minkä takia valkea kehittää usein ensin lähetin ja siirtää sen jälkeen Re2.


title: Napoleonin avaus

text: Parhamin hyökkäyksen tavoin Napoleonin avaus johtaa usein koulumattiin. Esimerkiksi jatko 2...Rc6 3.Lc4 Lc5?? 4.Dxf7# on matti. Musta voi tosin torjua uhan helposti pelaamalla ...Rf6, Df6 tai De7.


title: Pekka Kupiainen

text: Pekka Kupiainen (s. 25. marraskuuta 1929) on entinen suomalainen jalkapalloilija.


title: Pekka Kupiainen

text: Keskustukena pelannut Kupiainen edusti Suomen maajoukkuetta kuudessa A-maaottelussa. Kotimaassaan hän edusti Kotkan Jäntevää toiseksi korkeimmalla sarjatasolla vuosina 1951 ja 1955 sekä SM-sarjassa vuosina 1952–1954. Kaikkiaan hän pelasi 52 SM-sarjaottelua ja teki niissä kaksi maalia. Vuonna 1953 hän voitti SM-hopeaa.


title: Pekka Kupiainen

text: Suomen Palloliitto valitsi Kupiaisen vuoden jalkapalloilijaksi Suomessa vuonna 1954.


title: Alpo Lintamo

text: Alpo Juhani Lintamo (19. maaliskuuta 1933 Vaasa – 18. tammikuuta 2014) oli suomalainen jalkapalloilija. Hän pelasi myös koripallon SM-sarjassa ja jääpalloa.


title: Alpo Lintamo

text: Keskustukena pelannut Lintamo edusti Suomen maajoukkuetta 15 A-maaottelussa. Kotimaassaan hän pelasi SM-sarjassa yhteensä 13 kautta ensin Vaasan Palloseuraa vuosina 1950–1955 ja sitten Helsingin Palloseuraa vuosina 1956–1963 edustaen. Vuonna 1954 hän pelasi vaasalaisjoukkueessa toiseksi korkeimmalla sarjatasolla. Kaikkiaan hän pelasi SM-sarjassa 211 ottelua ja teki niissä 28 maalia. Hän oli voittamassa Suomen mestaruutta vuonna 1957 ja Suomen Cupia vuonna 1962.


title: Alpo Lintamo

text: Suomen Palloliitto ja Urheilutoimittajain liitto valitsivat Lintamon vuoden jalkapalloilijaksi Suomessa vuonna 1957.


title: Alpo Lintamo

text: Koripalloilijana Lintamo edusti SM-sarjassa Vaasan Salamaa kaudella 1952 11 ottelussa tehden 0,8 pistettä ja ottaen 2,5 virhettä ottelua kohden.


title: Tekla (nimi)

text: Tekla on naisen etunimi, jota käytetään pohjoismaissa ja Puolassa.


title: Tekla (nimi)

text: Nimi on muunnos kreikan sanasta "Theokleia". Se on johdettu sanoista "theos" ’jumala’ ja "kleos" ’kunnia’ ja tarkoittaa siis ”Jumalan kunniaa”. Nimi on almanakassa muistona pyhimykseksi julistetulle naiselle, jonka apostoli Paavali käännytti kristinuskoon ja josta kerrotaan apokryfisessä teoksessa "Acta Pauli et Theclae".


title: Tekla (nimi)

text: Vuoden 2009 loppuun mennessä Väestörekisterikeskuksen mukaan Tekla-nimen on saanut Suomessa 1 429 henkilöä.


title: Einar Grönberg

text: Einar Alexander Laurentius Grönberg (10. elokuuta 1894 Helsinki – 14. lokakuuta 1947) oli suomalainen jääkärikapteeni. Hänen vanhempansa olivat kauppias Alexander Grönberg ja Ida Lindholm.


title: Einar Grönberg

text: Grönberg kirjoitti ylioppilaaksi Helsingin uudesta ruotsalaisesta yhteiskoulusta vuonna 1913 ja liittyi Uusmaalaiseen osakuntaan. Opintojaan hän jatkoi Helsingin yliopiston lainopillisessa tiedekunnassa syyslukukauden vuonna 1913.


title: Einar Grönberg

text: Grönberg liittyi vapaaehtoisena Saksassa sotilaskoulutusta antavaan jääkäripataljoona 27:n 3. komppaniaan 9. marraskuuta 1915. Hän otti osaa taisteluihin ensimmäisessä maailmansodassa Saksan itärintamalla Misse-joella, Riianlahdella ja Aa-joella, jossa haavoittui lievästi 10. tammikuuta 1917. Parannuttuaan hänet siirrettiin 20. helmikuuta 1917 pataljoonan täydennysjoukkoon ja toimi pataljoonan työnvälitystoimistossa Hampurissa. Pataljoonaan ja 3. komppaniaan hän palasi 10. lokakuuta 1917, josta hänet siirrettiin jälleen pataljoonan täydennysjoukkoon 1. joulukuuta 1917.


title: Einar Grönberg

text: Grönberg saapui Suomeen 16. helmikuuta 1918 ja astui Armeijan palvelukseen aliupseeriksi ylennettynä 1. maaliskuuta 1918. Hänet sijoitettiin joukkueenjohtajaksi sisällissotaa käyviin joukkoihin Pohjois-Hämeen rykmentin 3. pataljoonan 1. komppaniaan. Hän toimi 1. komppanian päällikkönä ja otti osaa sisällissodan taisteluihin Kuhmoisissa, Eräjärvellä, Orivedellä, Vääksyn-Kangasalan akselilla ja Lempäälässä sekä Tampereella, missä haavoittui 3. huhtikuuta 1918.


title: Einar Grönberg

text: Sisällissodan jälkeen Grönberg siirrettiin 1. kesäkuuta 1918 alkaen 3. Jääkärirykmenttiin (myöh. Savon jääkärirykmentti n:o 3). Hän oli kuitenkin sairauslomalla aina lokakuuhun 1918, jolloin hänet siirrettiin 27. joulukuuta 1918 Itämeren jalkaväkirykmentti n:o 1:een, jonka nimi muutettiin myöhemmin Porin rykmentiksi. Hän toimi rykmentin adjutanttina 16. tammikuuta – 1. elokuuta 1919 välisen ajan, jonka jälkeen hänet siirrettiin 3. komppanian päälliköksi. Hän oli komennettuna Suomen senaatin sota-asiain toimituskunnan käytettäväksi 28. lokakuuta 1918 – 15. tammikuuta 1919 väliseksi ajaksi. Armeijasta hän erosi 26. lokakuuta 1921 ja matkusti vuonna 1923 siirtolaiseksi Kanadaan ja toimi siellä liikemiehenä Torontossa, josta hän palasi myöhemmin Ruotsiin Lundiin, jonne hänet on haudattu.


title: Pertti Mäkipää

text: Pertti Mäkipää (s. 4. elokuuta 1941) on entinen suomalainen jalkapalloilija.


title: Pertti Mäkipää

text: Keskustukena pelannut Mäkipää edusti Suomen maajoukkuetta 56 A-maaottelussa, joissa hän teki yhteensä kaksi maalia. Hän toimi pitkään maajoukkueen kapteenina.


title: Pertti Mäkipää

text: Kotimaassaan Mäkipää edusti vuonna 1960 Lielahden Kipinää ja vuonna 1961 Tampereen Pallo-Veikkoja. Vuonna 1962 hän pelasi ensimmäisen SM-sarjakautensa edustaen Lahden Reipasta. Vuosina 1963, 1965 ja 1972–1973 hän pelasi SM-sarjassa Tampereen Palloilijoiden sekä vuonna 1967 Upon Pallon riveissä. Kaikkiaan hän pelasi 121 SM-sarjaottelua ja teki niissä yhdeksän maalia. Hän saavutti SM-hopeaa vuonna 1962. Mäkipää pelasi viimeiset vuotensa Tampereen Ilveksessä ja siirtyi lopulta valmentamaan joukkuetta. Ilves voitti ensimmäisen Suomen Cupin mestaruutensa Mäkipään johdolla vuonna 1979.


title: Pertti Mäkipää

text: Suomen Palloliitto valitsi Mäkipään vuoden jalkapalloilijaksi Suomessa vuonna 1966.


title: Moderni puolustus

text: Moderni puolustus on shakkiavaus, jota kuvailevat siirrot


title: Moderni puolustus

text:
Avauksen toinen nimi Robatschin puolustus on nimetty Karl Robatschin mukaan. Avaus noudattaa mustan osalta hypermodernin avauksen periaatteita. Musta sivustoi lähettinsä ja antaa valkean rakentaa suuren sotilaskeskustan. Avaus on kasvattanut suosiotaan ja on nykyään melko suosittu. Huippupelaajista sitä ovat käyttäneet muun muassa Duncan Suttles, Vitaly Tseshkovsky ja Zurab Azmaiparashvili.
Moderni puolustus muistuttaa paljon Pircin puolustusta, mutta eroaa siitä etenkin ...Rf6-siirron viivyttämisessä. Tämä myös mahdollistaa valkean pelaamaan siirron c3, joka tukee d4-sotilasta. Moderni puolustus voi saada monenlaisia jatkoja. Valkean jatkoihin kuuluvat 3.Rc3, Rf3, c3, c4, f4, Le3 ja Lc4. Musta voi käyttää esimerkiksi siilipuolustusta.


title: Moderni puolustus

text: Avaus sijoitetaan ECO-koodistolla koodille B06.


title: Erik Grotenfelt

text: Erik Herman Woldemar Grotenfelt (24. heinäkuuta 1891 Viipuri – 3. huhtikuuta 1919) oli suomalainen jääkäritaustainen reservin vänrikki ja filosofian maisteri.


title: Erik Grotenfelt

text: Erik Grotenfeltin vanhemmat olivat prokuraattori ja korkeimman oikeuden presidentti Berndt Julius Grotenfelt ja Aline Söderhjelm. Hänet vihittiin avioliittoon vuonna 1917 Siri Matilda Studdin kanssa.


title: Erik Grotenfelt

text: Grotenfelt kirjoitti ylioppilaaksi vuonna 1909 Uudesta Ruotsalaisesta Oppikoulusta ja liittyi Nylands Nationiin. Opintojaan hän jatkoi Helsingin yliopiston filosofisen tiedekunnan historiallis-kielitieteellisellä osastolla vuosina 1909–1914 ja suoritti filosofian kandidaatin tutkinnon vuonna 1913 ja sai filosofian maisterin arvon vuonna 1914.


title: Erik Grotenfelt

text: Grotenfelt liittyi yhtenä vapaaehtoisten joukkoon, joiden päämääränä oli Saksassa sotilaskoulutusta antava Pfadfinder-kurssi, joka järjestettiin Pohjois-Saksassa sijaitsevalla Lockstedter Lagerin harjoitusalueella. Leirille hän ilmoittautui 5. maaliskuuta 1915. Hänet sijoitettiin joukon 1. komppaniaan, josta hän erosi heikon terveydentilansa vuoksi kesäkuussa 1915. Hän oleskeli seuraavaksi Tukholmassa ja Helsingissä ja alkoi syksyllä 1916 kirjoitella huomiota herättäneitä sotatilanneselostuksia Dagens Pressiin sekä aloitti Venäjän vallankumouksen puhjettua keväällä 1917 vilkkaan toimintajakson kirjoitellen sekä Svenska Presseniin että aktivistien äänenkannattajaksi toukokuussa 1917 perustettuun Svenska Tidningeniin päivittäin Suomen itsenäisyysvaatimuksia valaisevia kirjoituksia ja taisteli kiivaasti niitä sanomalehtiä ja poliitikkoja vastaan, joiden mielestä Suomelle olisi kuulunut vain laajennettu autonomia. Hän toimi sen osakuntien valitseman valtuuskunnan toimeliaimpana jäsenenä, joka keväällä 1917 johti ylioppilaspolitiikkaa ja tilanteen johdosta joutui kosketuksiin myös Venäjän vallan edustajien kanssa, esimerkiksi ministeri Kerenskin ja amiraali Maksimovin.


title: Erik Grotenfelt

text: Sisällissodan aikana Grotenfelt toimi Punaisen Suomen hallinnassa olevassa Helsingissä ja kuului salaisen Vapaa Sana – Fria Ord -lehden toimituskuntaan, jossa hänen tehtävänään oli sotakatsauksien kirjoittaminen. Punaiset vangitsivat Grotenfeltinä erehdyksessä ruotsalaisen kauppaopiston rehtorin Oskar Rosenqvistin, joka oli lehden aputoimittaja. Jaakko Paavolaisen mukaan Rosenqvist ammuttiin matkalla esikuntaan ja ruumis heitettiin autosta kadulle.


title: Erik Grotenfelt

text: Grotenfelt asetettiin Inkoossa sijainneen Västankvarnin kenttäoikeuden puheenjohtajaksi. Hän tuomitsi noin 60 punaista kuolemaan. Ensimmäiset tuomiot hän pani täytäntöön itse henkilökohtaisesti, koska hänen miehistönsä oli kokematonta kyseisten tuomioiden täytäntöönpanossa, mutta myöhemmin Länsi-Uudenmaan pataljoona osallistui myös tuomioiden täytäntöönpanoon Västankvarnissa. Joukossa oli ainakin kolme naista, Hilja Heino, Elsa Suomi ja Tekla Åhl. Grotenfelt kuvaili muistiinpanoissaan, kuinka muun muassa ammutti useita vihtiläisryöstäjiä, ja siitä kuinka vangit pelokkaasti avautuivat hänen johtamassaan tuomioistuimessa.


title: Erik Grotenfelt

text:
Erik Grotenfelt oli esikuvana kirjailija Leena Landerin "Käsky"-romaanissa Ruukkijoen kenttätuomioistuinta johtaneelle kirjailija ja toimittaja Emil Hallenbergille.
Inkoon Västankvarnissa ammutuille pystytettiin vuonna 2011 muistomerkki.


title: Erik Grotenfelt

text: Grotenfelt teki itsemurhan 3. huhtikuuta 1919 ja hänet haudattiin Helsinkiin.


title: Erik Grotenfelt

text: Grotenfeltin sekä Kemijärvellä teloitetun maalarin Matti Ollankedon vaiheita seurataan Seppo Rustaniuksen vuonna 2007 valmistuneessa dokumenttielokuvassa "Vuoden 1918 uhrit".


title: Dipsy Selolwane

text: Diphetogo "Dipsy" Selolwane (s. 27. tammikuuta 1978 Gaborone, Botswana) on botswanalainen jalkapalloilija, joka edustaa eteläafrikkalaista Ajax Cape Townia numerolla 29. Dipsy on pelannut nykyisessä seurassaan 11 ottelua ja tehnyt niissä kaksi maalia.


title: Dipsy Selolwane

text: Dipsy aloitti uransa Gaborone Unitedissa vuonna 1997 ja pelasi seurassa vuoteen 2000 saakka. Unitedin jälkeen hän liittyi Saint Louis Universityyn ja pelasi siellä vuoden, kunnes hän liittyi tanskalaiseen Vejle Boldklubiin. Sen jälkeen hän pelasi kahdessa yhdysvaltalaisessa joukkueessa. Parin vuoden jälkeen hän palasi kotimaanosaansa ja edusti eteläafrikkalaisia Santos Football Clubia ja Jomo Cosmosia kunnes siirtyi nykyiseen seuraansa.


title: Dipsy Selolwane

text: Hän on edustanut Botswanan maajoukkuetta vuodesta 1999 lähtien ja on tehnyt joukkueessa 11 maalia 34 ottelussa.


title: Doom of Destiny

text: Doom of Destiny on power metal -yhtye Axxisin yhdestoista studioalbumi, joka julkaistiin 16. marraskuuta 2007.


title: Ari Mäkynen

text: Ari Mäkynen (s. 6. heinäkuuta 1949) on entinen suomalainen jalkapalloilija.


title: Ari Mäkynen

text: Keskuspuolustajana pelannut Mäkynen edusti Suomen maajoukkuetta 22 A-maaottelussa ja teki yhden maalin MM-karsintaottelussa Luxemburgia vastaan.


title: Ari Mäkynen

text: Kotimaassaan Mäkynen edusti Vaasan Palloseuraa vuosina 1967–1977, Lappfjärds BK:ta vuosina 1978–1979 sekä Sepsi-78:aa vuosina 1980–1982, minkä jälkeen hän jatkoi vielä pelaamista alemmissa sarjoissa. Hän pelasi VPS:n ja Sepsi-78:n riveissä yhteensä 196 SM-sarjaottelua ja teki niissä 13 maalia.


title: Ari Mäkynen

text: Suomen Palloliitto valitsi Mäkysen vuoden jalkapalloilijaksi Suomessa vuonna 1976.


title: Karl Granit (jääkäri)

text: Karl Alfons Granit (22. huhtikuuta 1894 Lemlanti – 23. helmikuuta 1969) oli suomalainen jääkärivääpeli. Hänen vanhempansa olivat merikapteeni Karl Alfred Karlsson ja Erika Sjölund. Hänet vihittiin avioliittoon vuonna 1930 Toini Katarina Henrikssonin kanssa.


title: Karl Granit (jääkäri)

text: Granit kirjoitti ylioppilaaksi Maarianhaminan jatkoluokilta vuonna 1913 ja liittyi Turkulaiseen osakuntaan. Opintojaan hän jatkoi Helsingin yliopiston lainopillisessa tiedekunnassa vuosina 1913–1915.


title: Karl Granit (jääkäri)

text: Granit liittyi vapaaehtoisena Saksassa sotilaskoulutusta antavaan jääkäripataljoona 27:n pioneerikomppaniaan 26. lokakuuta 1915, josta hänet siirrettiin pataljoonan haupitsipatteriin 14. toukokuuta 1916 ja edelleen 17. toukokuuta 1917 pataljoonan täydennysjoukkoon. Hän otti osaa taisteluihin ensimmäisessä maailmansodassa Saksan itärintamalla Misse-joella, Riianlahdella ja Ekkau-Kekkaussa sekä Aa-joella. Hän oli komennuksella joulukuussa 1915 Ruotsissa sekä rintamakomennuksensa jälkeen toukokuussa 1917 Ahvenanmaalla, jonne hän saapui sukellusvene UC 79:llä. Suomen sisällissodan puhjettua hän muodosti yhdessä jääkäri Karl Sundbergin kanssa Ahvenanmaan vapaajoukkueen, joka liittyi myöhemmin Saariston vapaajoukkoon. Hän palveli tässä joukossa 3. komppanian päällikkönä maaliskuun lopusta kesäkuun alkuun 1918. Hän otti osaa sisällissodan taisteluihin Turussa, Loimaalla ja Forssassa.


title: Karl Granit (jääkäri)

text: Hän astui sisällissodan jälkeen palvelukseen vääpelinä Suomen tykistökouluun 19. heinäkuuta 1918, josta hänet siirrettiin 25. elokuuta 1918 Kenttätykistörykmentti n:o 1:n 2. patteristoon ja sieltä 21. lokakuuta 1918 Kenttätykistörykmentti n:o 2:een. Armeijasta hän erosi joulukuussa 1918 ja siirtyi liikealalle ensin konttoriksi Trångsund stevedoring Co:een Uuraisiin vuonna 1924, missä hän palveli vuoteen 1926 saakka, jonka jälkeen hän siirtyi Ah. Kandelins eftr:n palvelukseen Tornioon vuonna 1927 ja edelleen Paraisten kalkkivuori oy:öön vuonna 1928, kunnes ryhtyi isännöitsijäksi W. A. Mäkelä stevedore osakeyhtiöön Uuraisiin vuonna 1929 ja palveli yritystä vuoteen 1933 saakka, jonka jälkeen siirtyi Walter Nyberg & Co:n palvelukseen Kemiin vuonna 1934, josta hän siirtyi konttoripäälliköksi Oy. Laine & Nordlund ltd:lle Raumalle vuonna 1935. Yrityksen toimitusjohtajaksi hänet nimitettiin 1942. Hän toimi talvi- ja jatkosodan aikana siviilitoimensa ohella väestönsuojelu- ja ilmavalvontatehtävissä. Hän toimi Raumalla Ruotsin varakonsulina vuosina 1943–1963. Hänet on haudattu Raumalle.


title: Lokum

text: Lokum tai loukoum on turkkilainen makeinen. Se valmistetaan sokerista, vedestä ja tärkkelyksestä. Lokum on pehmeä, hillomainen ja joskus tahmeahko makeinen. Se on usein muodoltaan pieni kuutio, joka on kauttaaltaan tomusokerin peitossa. Joskus lokum on myös maustettu pistaasilla tai pähkinöillä. Lokum tunnetaan yleisesti myös englanninkielisellä nimellä "Turkish Delight".


title: Etsivä Gadget (elokuva)

text: Etsivä Gadget on vuonna 1999 valmistunut perhe-elokuva joka perustuu samannimiseen piirrettyyn televisiosarjaan. Elokuvan pääosaa näyttelee Matthew Broderick. Hän esittää John Brown -nimistä yövartijaa, joka joutuu onnettomuuteen, ja saa toipuessaan mekaanisia lisäosia jotka tekevät hänestä puoliksi robotin. Uusi robotti-ihminen ryhtyy poliisiksi.


title: Etsivä Gadget (elokuva)

text: Suomen videomarkkinoille elokuva tuotiin jälkiäänitettynä. Silti sen ikäraja on 7 vuotta.


title: Seppo Pyykkö

text: Seppo Pyykkö (s. 24. joulukuuta 1955 Oulu) on entinen suomalainen jalkapalloilija.


title: Seppo Pyykkö

text: Keskikenttäpelaajana pelannut Pyykkö edusti Suomen maajoukkuetta 30 A-maaottelussa ja teki syksyllä 1978 maalin Suomen voittamassa EM-karsintaottelussa Unkaria vastaan.


title: Seppo Pyykkö

text: Kotimaassaan Pyykkö edusti Oulun Palloseuraa vuosina 1973–1980 ja 1982–1984 sekä Oulun Työväen Palloilijoita vuosina 1985–1986. Hän voitti OPS:n riveissä Suomen mestaruuden vuosina 1979 ja 1980 ja pelasi SM-sarjassa kaikkiaan 151 ottelua tehden niissä 35 maalia.


title: Seppo Pyykkö

text: Pyykkö edusti kaksi kautta saksalaista Bayer Uerdingen -seuraa. Kaudella 1980–1981 hän pääsi 1. Bundesliigassa pelaamaan kolme ottelua ja seuraavalla kaudella 2. Bundesliigassa seitsemän ottelua.


title: Seppo Pyykkö

text: Suomen Palloliitto ja Urheilutoimittajain liitto valitsivat Pyykön vuoden jalkapalloilijaksi Suomessa vuonna 1979. Hänen sisarenpoikiaan ovat aitajuoksijana tunnettu Janne Mäkelä ja jalkapalloilija Juho Mäkelä.


title: Miikka Toivola

text: Miikka Toivola (11. heinäkuuta 1949 Porin maalaiskunta – 26. tammikuuta 2017) oli suomalainen jalkapalloilija. Hänen pelipaikkansa oli hyökkääjä.


title: Miikka Toivola

text: Toivolan kasvattajaseura on porilainen Pihlavan Työväen Urheilijat, jonka lisäksi hän edusti Turun Palloseuraa vuosina 1969–1972 ja Helsingin Jalkapalloklubia 1973–1980. Hän pelasi SM-sarjassa yhteensä 255 ottelua ja teki niissä 70 maalia. . Hän voitti Suomen mestaruuden vuosina 1971, 1972, 1973 ja 1978.


title: Miikka Toivola

text: Lopetettuaan pelaajauransa hän siirtyi valmennustehtäviin ja valmensi muun muassa HJK Suomen Cupin voittoon vuonna 1984.


title: Miikka Toivola

text: Suomen jalkapallomaajoukkueessa Toivola pelasi 62 A-maaottelua vuosina 1967–1980 ja teki niissä neljä maalia.


title: Miikka Toivola

text: Hänet valittiin Vuoden jalkapalloilijaksi vuosina 1972 ja 1978. Suomalaisen jalkapalloilun Hall of Fameen Toivola nimettiin vuonna 2012.


title: Miesesin avaus

text: Miesesin avaus on epätavallinen shakkiavaus, joka alkaa siirrolla


title: Miesesin avaus

text: Avaus on nimetty saksalaisen Jacques Miesesin mukaan. Valkean avaussiirto ei ota suurta tilaa keskustasta, mutta avaa valkean kuningatarlähetille viistolinjan. Toisaalta siirto tukkii vielä kaksinkertaisesti kuningaslähetin linjan, minkä takia valkea usein sivustoi sen. Siirto on kaikista valkean mahdollisuuksista 13. suosituin. Siirto ei ole kuitenkaan huono, ainoastaan passiivinen.


title: Miesesin avaus

text: Avausta voi käyttää shakkitietokoneita vastaan tarkoituksena saada ne ulos avauskirjastoistaan. Muun muassa shakin maailmanmestari Garri Kasparov on käyttänyt tätä tekniikkaa.


title: Miesesin avaus

text: Avaus luokitellaan ECO-koodistolla koodille A00 muiden epätavallisten avausten kanssa.


title: Jouko Suomalainen

text: Jouko Suomalainen (s. 8. huhtikuuta 1949) on entinen suomalainen jalkapalloilija.


title: Jouko Suomalainen

text: Keskikenttäpelaajana jalkapalloa pelannut Suomalainen edusti Suomen maajoukkuetta 54 A-maaottelussa ja teki niissä kaksi maalia.


title: Jouko Suomalainen

text: Kotimaassaan Suomalainen edusti kaikkia kolmea aikansa merkittävää kuopiolaisseuraa: Palloseuraa vuosina 1967–1970, Pallotovereita vuosina 1971–1980 ja 1984 sekä Eloa vuosina 1982–1983. SM-sarjassa hän pelasi yhteensä 233 ottelua ja teki niissä 35 maalia. Hän saavutti SM-hopeaa vuosina 1967, 1969 ja 1978 sekä voitti Suomen Cupin vuonna 1968.


title: Jouko Suomalainen

text: Suomen Palloliitto ja Urheilutoimittajain liitto valitsivat Suomalaisen vuoden jalkapalloilijaksi Suomessa vuonna 1973.


title: Mestarit Areenalla

text:
Mestarit Areenalla on Mestarit-kokoonpanon vuonna 1999 julkaisema livetupla-albumi konserttikiertueelta. Se oli heidän ainoa julkaisemansa albumi. Se ei kuitenkaan sisällä kaikkia konsertin kappaleita. Levy valittiin Emma-gaalassa "Vuoden albumiksi" ja on myynyt platinaa.
Mestareiden yhteisesityksistä "Rööperiin" on Jormas-yhtyeen levytys, jossa Pepe Willberg oli laulusolisti, "Tuulelta vastauksen saan" on Finntrio-yhtyeen levytys, "Palkkasoturi" Hectorin ensisingle ja "Daa-da daa-da" Kirkan veljen Sammy Babitzinin levytys. Muuten kappaleet ovat esittäjiensä levyiltä paitsi Pave Maijasen kappaleista "Nellyn palmikko" on Anki, Bosse ja Robert -trion levytys ja "Levoton tuhkimo" Dingon, tosin jälkimmäisessä Pave on ollut aikanaan mukana tuottaja-sovittajan roolissa.


title: Lauri Lehtinen (jalkapalloilija, 1927)

text: Lauri Hjalmar Lehtinen (19. elokuuta 1927 – 23. maaliskuuta 2016) oli suomalainen jalkapalloilija.


title: Lauri Lehtinen (jalkapalloilija, 1927)

text: Keskustukena pelannut Lehtinen edusti Suomen maajoukkuetta 29:ssä A-maaottelussa. Kotimaassaan hän edusti Helsingin Jalkapalloklubia. Suomen Palloliitto ja Urheilutoimittajain liitto valitsivat hänet vuoden jalkapalloilijaksi Suomessa vuonna 1956.


title: Lauri Lehtinen (jalkapalloilija, 1927)

text: Lehtinen oli yksi neljästä urheilijasta, jotka kuljettivat olympiatulen Helsingin olympiastadionin torniin vuoden 1952 kesäolympialaisten avajaisissa.


title: Novatianus

text: Novatianus (noin 200–258) oli presbyteeri ja vastapaavi vuosina 251–258.


title: Novatianus

text: Novatianus oli tunnettu teologi, ja Rooman vuoden 251 piispanvaalin yhteydessä hän kannatti ankaraa kirkkokuria kieltäen uskosta vainojen aikana luopuneiden, niin sanottujen 'luopioiden', hyväksymisen takaisin kirkon jäseniksi. Hänen kannattajansa asettivat hänet piispaksi huolimatta siitä, että piispaksi oli jo valittu Cornelius. Niinpä Novatius kannattajineen julistettiin pannaan. Tämän seurauksena hän perusti oman suuntauksen, novatiolaisuuden. Novatianus kuoli mahdollisesti vainoissa.


title: Lauri Lehtinen (jalkapalloilija, 1909)

text: Lauri Lennart Lehtinen (11. maaliskuuta 1909 – 30. syyskuuta 1991) oli suomalainen jalkapalloilija.


title: Lauri Lehtinen (jalkapalloilija, 1909)

text: Lauri ”Lati” Lehtinen edusti Suomen maajoukkuetta kahdeksassa A-maaottelussa vuosina 1929–1940. Vuonna 1930 hän teki Ruotsia vastaan kolme maalia eli hattutempun.


title: Lauri Lehtinen (jalkapalloilija, 1909)

text: Kotimaassaan Lehtinen edusti Turun Palloseuraa vuosina 1927–1948. Hän voitti Suomen mestaruuden vuosina 1928, 1939 ja 1941.


title: Lauri Lehtinen (jalkapalloilija, 1909)

text: Lehtinen toimi Turun Palloseuran puheenjohtajana vuosina 1949–1950. Koulutukseltaan hän oli ekonomi.


title: Lauri Lehtinen

text: Lauri Lehtinen -nimisiä henkilöitä ovat:


title: Elisa Gabrielli

text: Elisa Gabrielli on yhdysvaltalainen näyttelijä, joka on uransa aikana tehnyt enimmäkseen pieniä rooleja niin televisiosarjoihin, kuin elokuviin. Gabriellillä on ollut rooleja muun muassa televisiosarjoissa "Harkittu murha", "Teho-osasto" ja "Vinkkuelämää", sekä elokuvissa "Mies ja alaston ase 33 1/3", "Saaliin hinta" ja "Seven Girlfriends". Hieman isompia rooleja hän on tehnyt animaatioelokuviin "" ja "The Invincible Iron Man". Gabrielli toimi myös Tyrande Whisperwindin äänenä "Warcraft"-pelisarjassa sekä Nanan äänenä elokuvissa "Madagascar" ja "Madagascar 2".


title: Sveitsiläinen systeemi

text: Sveitsiläinen systeemi on yleisesti käytetty turnausjärjestelmä, jota käytetään shakissa, bridgessä, squashissa, petankissa ja muissa urheilulajeissa ja peleissä, joissa pelaajat tai joukkueet täytyy järjestää pareihin kohdatakseen toisensa. Tällaista järjestelyä käytettiin ensimmäisen kerran Zürichin shakkiturnauksessa vuonna 1895, mistä tulee nimi "sveitsiläinen systeemi".


title: Sveitsiläinen systeemi

text: Sveitsiläisen systeemin periaate on, että kukin pelaaja pelaa sellaista pelaajaa vastaan, joka on menestynyt yhtä hyvin (tai huonosti) kuin kyseinen pelaaja. Ensimmäinen kierros joko arvotaan tai pelataan vahvuusluvun mukaisesti. Voittavat pelaajat saavat pisteen, tasapelin saavuttaneet pelaajat saavat puoli pistettä, ja häviäjät eivät saa pisteitä. Kaikki pelaajat jatkavat seuraavalle kierrokselle, jossa voittajat pelaavat voittajia vastaan, häviäjät häviäjiä vastaan ja niin edelleen. Seuraavilla kierroksilla pelaajat kohtaavat vastustajia, joilla on sama tai lähes sama pistemäärä. Pelaajat eivät kuitenkaan kohtaa samaa pelaajaa kahta kertaa. Shakissa lisäksi yritetään varmistaa, että kukin pelaaja pelaa saman määrän pelejä valkeilla ja mustilla, ja peräkkäisiä pelejä samalla värillä vältetään.


title: UEFA Intertoto Cupin kausi 2008

text: UEFA Intertoto Cupin kausi 2008 on UEFA Intertoto Cupin 14. kausi. Turnaus käydään 21. kesäkuuta – 27. heinäkuuta 2008. Kolmannen kierroksen voittajat pääsevat mukaan UEFA Cupin kauden 2008-2009 toiselle karsintakierrokselle.


title: UEFA Intertoto Cupin kausi 2008

text: UEFA Intertoto kaudelle 2008 osallistuu yhteensä 50 joukkuetta, 50 eri maasta UEFA:n maakertoimen mukaan.


title: UEFA Intertoto Cupin kausi 2008

text: Ensimmäinen kierros: (28 joukkuetta)


title: UEFA Intertoto Cupin kausi 2008

text: Toinen kierros: (28 joukkuetta)


title: UEFA Intertoto Cupin kausi 2008

text: Kolmas kierros: (22 joukkuetta)


title: UEFA Intertoto Cupin kausi 2008

text: Ensimmäiset osaottelut pelattiin 21. kesäkuuta ja 22. kesäkuuta 2008. Toiset osaottelut pelattiin 28. kesäkuuta ja 29. kesäkuuta 2008.


title: UEFA Intertoto Cupin kausi 2008

text: !colspan="5"|Eteläinen ja Välimeren alue


title: UEFA Intertoto Cupin kausi 2008

text: !colspan="5"|Keski ja Itäinen alue


title: UEFA Intertoto Cupin kausi 2008

text: !colspan="5"|Pohjoinen alue


title: UEFA Intertoto Cupin kausi 2008

text: Ensimmäiset osaottelut pelattiin 5. heinäkuuta ja 6. heinäkuuta 2008. Toiset osaottelut pelattiin 12. heinäkuuta ja 13. heinäkuuta 2008.


title: UEFA Intertoto Cupin kausi 2008

text: Ensimmäiset osaottelut pelattiin 19. heinäkuuta ja 20. heinäkuuta 2008. Toiset osaottelut pelataan 26. heinäkuuta ja 27. heinäkuuta 2008. Osaotteluiden voittajat pääsevät UEFA Cupin 2008-2009 toiselle karsintakierrokselle.


title: Hemming (täsmennyssivu)

text: Hemming on skandinaavista alkuperää oleva nimi, joka esiintyy monessa maassa sekä etu- että sukunimenä. Etunimenä sen suomalaistettu muoto on Hemminki.


title: Hemming (täsmennyssivu)

text: Tunnettuja Hemming-nimisiä:


title: Mauno Rintanen

text: Mauno Olavi "Manu" Rintanen (28. marraskuuta 1925 Vaasa − 13. heinäkuuta 2000) oli suomalainen jalkapalloilija. Hän kilpaili myös muissa urheilulajeissa muun muassa pelaten koripallon SM-sarjassa ja voittaen squashin SM-pronssin.


title: Mauno Rintanen

text: Maalivahtina pelannut Rintanen oli ensimmäinen Englannin jalkapalloliigassa esiintynyt suomalainen. Hän pelasi kaudella 1956–1957 neljä ottelua Hull City AFC -joukkueessa amatööripelaajan statuksella III divisioonassa.


title: Mauno Rintanen

text: Kotimaassaan Rintanen edusti Vaasan Palloseuraa vuosina 1945–1952 ja Helsingin Jalkapalloklubia vuosina 1953–1955. VPS:n riveissä hän voitti Suomen mestaruuden vuosina 1945 ja 1948. Kaikkiaan hän pelasi SM-sarjassa 170 ottelua. Suomen maajoukkueessa Rintanen pelasi seitsemän A-maaottelua. Hän oli Suomen varamaalivahtina Helsingin 1952 olympialaisissa.


title: Mauno Rintanen

text: Suomen Palloliitto ja Urheilutoimittajain liitto valitsivat Rintasen vuoden jalkapalloilijaksi Suomessa vuonna 1953. Samana vuonna hän pääsi toisena jalkapalloilijana urheilutoimittajien Vuoden urheilija -äänestyksessä kymmenen parhaan joukkoon sijoittuessaan yhdeksänneksi.


title: Mauno Rintanen

text: Jalkapallouransa jälkeen Mauno Rintanen oli Suomen kärkipään squashpelaajia saavuttaen muun muassa SM-pronssin vuonna 1970. Hän pelasi lisäksi tennistä, käsipalloa, koripalloa ja jääpalloa. Koripallossa Rintanen edusti miesten SM-sarjassa Vaasan Salamaa kahtena kautena. Kaudella 1952 hän pelasi 13 ottelua 2,7 pisteen ja kaudella 1959 12 ottelua 0,7 pisteen keskiarvolla.


title: Mauno Rintanen

text: Rintasen isä Jaakko Rintanen voitti pistooliammunnassa kaksi joukkuemaailmanmestaruutta.


title: Vesa Kuhlman

text: Vesa Kuhlman on suomalainen muusikko. Hän on syntynyt Pielavedellä ja oli Dingon basisti vuosina 2008-2014. Hän liittyi yhtyeeseen kesällä 2008 alkuperäisbasisti Jarkko Even lähdettyä Dingosta soolouralle. Aiemmin Kuhlman on tehnyt yhteistyötä Pertti Neumannin kanssa ja ollut tuuraajana Dingon keikoilla. Kuhlman erosi Dingosta alkusyksyllä 2014. Hänet korvasi Topi Karvonen.


title: Väinö Mäkelä (elokuva-alan vaikuttaja)

text: Väinö Vilho Mäkelä (26. toukokuuta 1890 Hollola – 25. helmikuuta 1965 Helsinki) oli suomalainen elokuva-alan vaikuttaja. Hän oli Kinosto-yhtymän perustaja vaimonsa Annan ja kahden muun elokuva-alan toimijan kanssa.


title: Väinö Mäkelä (elokuva-alan vaikuttaja)

text: Perustaessaan Kinoston vuonna 1928 Mäkelä asui Porissa, missä oli perustettu elokuvateatteri Fennia jo vuonna 1920. Kinoston kotipaikaksi tuli kuitenkin Tampere, jossa oli Kinoston elokuvateatteri Maxim Tuomiokirkonkadulla. Myöhemmin vuonna 1928 Hatanpään valtatielle perustettiin elokuvateatteri Häme. Vuonna 1929 perustetut Petit ja Tuulensuu olivat elokuvateattereita Hämeenkadulla. Kino-Palatsiksi myöhemmin Suomi-Filmin omistuksessa muuttunut Tuulensuu on silloisista elokuvateattereista yhä jäljellä. Vuonna 1940 avattu Hällä oli myös Mäkelän perustamia elokuvateattereita.


title: Väinö Mäkelä (elokuva-alan vaikuttaja)

text: Mäkelä oli Suomi-Filmin toimitusjohtajana puoli vuotta 1934, mutta erosi tehtävästä myrskyisten vaiheiden jälkeen marraskuussa. Hän toimi Filmikamarin varapuheenjohtajana ja puheenjohtajana.


title: Väinö Mäkelä (elokuva-alan vaikuttaja)

text: Mäkelällä oli neljä poikaa, joista Veikko Mäkelä vastasi tekniikasta, Tuukka Mäkelä elokuvateattereista, muistelmat myöhemmin kirjoittanut Mauno Mäkelä johti elokuvien tuotantoa (Fennada-Filmi) ja Ilmo Mäkelä johti ulkomaisten elokuvien hankintaa. Väinö Mäkelä asui Tampereella kuolemaansa saakka. Väinö Mäkelän lapsenlapsia ovat Visa Mäkelä ja tämän sisar Kirsi Keskinen, jotka molemmat asuvat yhä Tampereella.


title: Väinö Mäkelä (elokuva-alan vaikuttaja)

text: Tuukka Mäkelän tytär Taru Mäkelä on perustanut uuden Kinoston. Hän on tehnyt suvusta kertovan elokuvan "Saalis". Väinö Mäkelän lapsenlapsia ovat myös Jukka Mäkelä (Ilmo Mäkelän poika) sekä Juha "Jussi" Mäkelä (Tuukka Mäkelän poika), joka on Walt Disney Studios Motion Pictures Finland -elokuvalevitysyhtiön johtaja ja Filmikamarin puheenjohtaja. Jussi Mäkelä sai joulukuussa 2015 elokuvaneuvoksen arvonimen.


title: Väinö Mäkelä (elokuva-alan vaikuttaja)

text: Jatkosodan aikaisessa filmiriidassa Mäkelöiden yhtiö piti amerikkalaisen elokuvan esitysoikeuksien puolta muun muassa Risto Orkon edustamaa saksalaista propaganda- ja sensuurisuuntausta vastaan.


title: Väinö Mäkelä (elokuva-alan vaikuttaja)

text: Kinosto teki tilaa myöhemmin Finnkinolle, jonka perustivat Jukka Mäkelä, Jussi Mäkelä ja Markku Koistinen.


title: Väinö Mäkelä (elokuva-alan vaikuttaja)

text: Suvun tunnettuja jäseniä ovat:


title: Mika Räinä

text: Mika Jukka Samuel Räinä (s. 1973) on suomalainen näyttelijä, joka on kotoisin Oulusta. Hän on tullut erityisen tutuksi sketsisarjasta "Jopet Show". Jopet Show’n lisäksi Räinä on työskennellyt teatterissa ja kotimaisissa elokuvissa. Räinä on myös kirjoittanut televisioon muun muassa Jopet Show’n ja Pääroolissa-sarjan jaksoja. Lisäksi Räinä on esiintynyt Jopet Show’sta tutussa Päälykäisen roolissa Jope Ruonansuun Naamakirja-levyllä kappaleessa Autokauppias ja Päälykäinen. Räinä on näytellyt pitkään Helsingin kaupunginteatterissa mm. näytelmässä Enron. Keväällä 2012 Räinä siirtyi Musiikkiteatteri Koittoon, jossa hän esiintyy Queen-musikaalissa.


title: Tupaantuliaiset

text: Tupaantuliaiset (puhekielessä "tuparit") on tapahtuma, jossa uuteen asuntoon muuttanut henkilö pitää pienimuotoiset juhlat uuden asuntonsa kunniaksi ja kiitokseksi muutossa auttaneille. Vanhan perinteen mukaisesti vieraat ovat saattaneet tuoda lahjaksi leivän ja suolan, jotka on perinteen mukaan tuotu talon haltioille. Yleensä tupaantuliaisissa myös saunotaan ja juodaan alkoholipitoisia juomia illan mittaan.


title: Blue Card

text: Blue Card ("Blue European Labour Card") eli "Sininen kortti", pitemmin "Sininen eurooppalainen työskentelykortti" on tarkoitettu Euroopan unionin laajuiseksi työluvaksi ammattitaitoisille ja koulutetuille ihmisille. Kortilla voi työskennellä missä tahansa Euroopan unionin maassa lukuun ottamatta Tanskaa, Britanniaa ja Irlantia, jotka eivät osallistu ohjelmaan. Kortin idea on peräisin Yhdysvaltojen Green Card -järjestelmästä, ja nimensä se on saanut EU:n lipun sinisestä väristä.


title: Blue Card

text: Alun perin Euroopan komission ideoima Blue Card antaa mahdollisuuden EU:n ulkopuolella asuville anoa työlupaa Unionin alueelta, ja se myönnetään kahdeksi vuodeksi, jonka jälkeen se voidaan uusia. Blue Card -järjestelmään kuuluu työluvan lisäksi monia etuisuuksia, kuten perheiden yhdistämistä suosivat säännöt. Koska EU:n sopimuksiin kuuluu, että laillisesti toisessa EU-maassa asuva saa muuttaa myös toiseen EU-maahan, Blue Cardilla haltija voi saada työluvan myös toisesta EU-maasta.


title: Blue Card

text: Blue Card -ehdotuksen esittivät Strasbourgissa 23. lokakuuta 2007 Euroopan komission puheenjohtaja José Manuel Barroso ja turvallisuuskomissaari Franco Frattini. Barroso perusteli korttia EU:n tulevasta osaamispulasta ja EU:n ulkopuolelta tulevien hankaluuksista muuttaa EU:n alueelle 27 maan omien hyväksymiskäytäntöjen takia.


title: Blue Card

text: Pian Barroson esityksen jälkeen Blue Card -järjestelmä sai ankaraa kritiikkiä kolmansilta mailta. Etelä-Afrikan terveysministeri Manto Tshabalala-Msimang huomautti monien Afrikan maiden kärsivän jo nyt ammattitaitoisen terveysalan ammattilaisten maastamuutosta ja pelkäsi Blue Card -järjestelmän vain pahentavan tilannetta. Marokkolainen kansainvälisen talousoikeuden professori Tajeddine El Husseini arvosteli EU:ta vielä ankarammin kutsuessaan Blue Card -järjestelmää uudeksi kolonisaation ja syrjintä muodoksi, jolle on vaikea löytää tukea eteläisistä maista. Eurooppa-neuvosto hyväksyi Blue Cardin vuonna 2009 ja sen on tarkoitus tulla voimaan vuoden 2011 aikana.


title: Marshallin puolustus

text: Marshallin puolustus on kuningatargambiitin muunnelma, jota kuvailevat siirrot


title: Marshallin puolustus

text: Muunnelma on nimetty 1900-luvun alussa sitä käyttäneen Frank James Marshallin mukaan. Hän tosin lopetti muunnelman käyttämisen hävittyään Aleksandr Alehinille vuonna 1925. Nykyään se on harvoin käytetty muunnelma. Mustan vastauksista se on vasta seitsemänneksi suosituin.


title: Marshallin puolustus

text: Valkea voi jatkaa peliä esimerkiksi vaihtamalla sotilaat pelaamalla 3.cxd5. Tällöin avaus saa ainutlaatuisia piirteitä. Jos valkea sen sijaan jättää sotilaan lyömättä ja pelaa 3.Rc3, avaus voi muuntua torjutuksi kuningatargambiitiksi siirrolla 3...e6, slaavilaiseksi puolustukseksi siirrolla 3...c6, hyväksytyksi kuningatargambiitiksi siirrolla 3...dxc4 tai Grünfeldin puolustukseksi siirrolla 3...g6.


title: Marshallin puolustus

text: ECO-koodistolla Marshallin puolustus sijoittuu koodille D06.


title: Kinosto

text: Kinosto Oy on vuonna 2005 perustettu elokuvatuotantoyhtiö. Tuotemerkin historia alkaa kuitenkin jo 1920-luvulta, jolloin Väinö Mäkelä perusti yhdessä liikekumppaniensa kanssa Kinosto-nimisen elokuvateatteriyhtiön, joka laajeni myöhemmin myös elokuvien levitys- ja tuotantotoimintaan. Kinosto oli yksi niistä yhtiöistä, joiden yhdistyessä muodostui Finnkino Oy vuonna 1986. Finnkino käytti yhtiölogonaan Kinoston sektorimallista K-tunnusta 90-luvun puoleenväliin saakka.


title: Kinosto

text: Nykyisen Kinosto Oy:n omistavat Taru Mäkelä (Väinö Mäkelän pojan tytär), Anne Heiskanen ja Jouko Seppälä. Kinosto Oy valmistaa pitkiä näytelmäelokuvia ja dokumentteja sekä itsenäisesti että kansainvälisinä yhteistuotantoina.


title: Kinosto

text: Taru Mäkelä on ohjannut Mäkelän elokuvasuvusta kertovan dokumenttielokuvan "Saalis" (2006).


title: Colleville-sur-Mer

text: Colleville-sur-Mer on kunta Calvadosin departementissa Basse-Normandien hallintoalueella Ranskassa. Kunnassa oli 172 asukasta vuoden 1999 väestönlaskennassa. Colleville-sur-Merin pinta-ala on seitsemän neliökilometriä. Kunnan alueella sijaitsee "Normandy American Cemetery and Memorial" hautausmaa ja muistomerkki toisessa maailmansodassa kuolleille amerikkalaissotilaille.


title: Condé-sur-Noireau

text: Condé-sur-Noireau on kunta Calvadosin departementissa Basse-Normandien hallintoalueella Ranskassa. Kunnassa oli 5 820 asukasta vuoden 1999 väestönlaskennassa. Condé-sur-Noireaun pinta-ala on 13 neliökilometriä.


title: Courseulles-sur-Mer

text: Courseulles-sur-Mer on kunta Calvadosin departementissa Basse-Normandien hallintoalueella Ranskassa. Kunnassa oli 3 886 asukasta vuoden 1999 väestönlaskennassa. Courseulles-sur-Merin pinta-ala on kahdeksan neliökilometriä.


title: Creully

text: Creully on kunta Calvados’n departementissa Basse-Normandien hallintoalueella Ranskassa. Kunnassa oli 1 426 asukasta vuoden 1999 väestönlaskennassa. Creullyn pinta-ala on yhdeksän neliökilometriä.


title: Creully

text: Kaupungin aukio on nimetty kanadalaisen luutnantti Bill McCormickin mukaan. McCormick palveli Ontariosta peräisin olleen ja Lontoossa sijainneen Kanadan 1. panssarihusaarirykmentissä ja kuului panssarivaununsa miehistöineen Normandian maihinnousun ainoisiin sotilaisiin, jotka suorittivat operaatio Neptunuksessa ensimmäisen päivän taistelutehtävänsä täysin ajaessaan Caenin-Bayeuxin välisen tien ylitse panssarivaunulla katkaisten yhteyden saksalaisilta.


title: Deauville

text: Deauville on kaupunki ja kunta Calvadosin departementissa Ala-Normandian hallintoalueella Ranskassa. Kunnassa oli 4 364 asukasta vuoden 1999 väestönlaskennassa. Deauvillen pinta-ala on neljä neliökilometriä.


title: Deauville

text: Nykyisen Deauvillen historian voidaan katsoa alkavan vuodesta 1860, jolloin Napoleon III:n velipuoli Charles de Morny mieltyi vierailullaan pieneen kalastajakylään Kanaalin rannikolla ja osti suuren osan rantamaista. Seuraavien neljän vuoden aikana kylä muutti muotoaan lomakohteeksi, kun sinne valmistui muun muassa rautatieasema, laukkarata ja kasino sekä useita huviloita.


title: Deauville

text: Deauville tunnetaan muun muassa 1970-luvulta lähtien järjestetyistä yhdysvaltalaisen elokuvan festivaaleista, mutta nykyään kaupungissa järjestetään vuosittain myös aasialaisen elokuvan festivaalit ja monia muita tapahtumia. Vuonna 2011 Deauvillessä pidettiin G8-maiden huippukokous.


title: Dives-sur-Mer

text: Dives-sur-Mer on kunta Calvadosin departementissa Basse-Normandien hallintoalueella Ranskassa. Kunnassa oli 5 812 asukasta vuoden 1999 väestönlaskennassa. Dives-sur-Merin pinta-ala on kuusi neliökilometriä.


title: Roger Pontare

text: Roger Pontare (s. 17. lokakuuta 1951 Slagnäs) on ruotsalainen laulaja. Hän asuu tällä hetkellä (heinäkuu 2008) Örnsköldsvikissa.


title: Roger Pontare

text: Hän on edustanut Ruotsia Euroviisuissa kahdesti, vuosina 1994 laulaja Marie Bergmanin kanssa ja 2000 laululla "When Spirits Are Calling My Name". Hänellä on kolme lasta, Jimmy, Viktor ja Vincent Pontare, joka on myös musiikkiuralla.


title: Douvres-la-Délivrande

text: Douvres-la-Délivrande on kunta Calvadosin departementissa Basse-Normandien hallintoalueella Ranskassa. Kunnassa oli 4 809 asukasta vuoden 1999 väestönlaskennassa. Douvres-la-Délivranden pinta-ala on 11 neliökilometriä.


title: Falaise (Calvados)

text: Falaise on kunta Calvadosin departementissa Basse-Normandien hallintoalueella Ranskassa. Kunnassa oli 8 434 asukasta vuoden 1999 väestönlaskennassa. Falaisen pinta-ala on 12 neliökilometriä.


title: Falaise (Calvados)

text: Englannin ensimmäinen normannikuningas Vilhelm Valloittaja syntyi Falaisessa noin vuonna 1028.


title: Pielisjoen koulu

text:
Pielisjoen koulu on Joensuun Karsikossa sijaitseva yläkoulu. Siellä ovat Joensuun yläkoulujen musiikki- ja LUMA-luokat. Koulun rehtori on Jouni Partti. Pielisjoen koulussa on 40 opettajaa ja hieman yli 400 oppilasta. Suomen ensimmäinen peruskoulun oppilaskunta perustettiin Pielisjoen koululle vuonna 1976 nimellä Karsikon yläasteen koulun oppilaskunta.
Koulun oppilaat tulevat pääosin Karsikon alakoulusta.
Pielisjoen koulussa pyritään panostamaan koulutyön säännöllisyyteen sekä hyviin opiskelutottumuksiin ja toimintatapojen ohjaamiseen.


title: Pielisjoen koulu

text: Pielisjoen koulussa musiikkiluokilla opiskeli lukuvuonna 2010–2011 45 8. ja 9. musiikkiluokan oppilasta. Seitsemänsille luokille musiikkiluokkaa ei järjestetty lukuvuonna 2010–2011 liian vähäisen hakijamäärän takia. Musiikkiluokkien tavoitteena on lisätä musiikillista ilmaisua, esiintymistä ja musiikkiin liittyvien teknisten laitteiden hyödyntämistä. Musiikkiluokat esiintyvät juhlissa sekä erilaisissa tapahtumissa koulussa ja sen ulkopuolella.


title: Pielisjoen koulu

text: Pielisjoen koulussa toimivat myös LUMA-painotteiset eli luonnontiede-matematiikka-painotteiset luokat. Lukuvuonna 2009–2010 7. luokan teemana oli vesi, 8. luokan metsä, paine, lentäminen sekä avaruus ja 9. luokalla ympäristötutkimukset, teknologia ja fyysikan työpajakurssi.


title: Pielisjoen koulu

text: Ympäristökasvatus on yksi Pielisjoen koulun keskeisistä aihekokonaisuuksista. Vuonna 2007 syksyllä koulu liittyi Suomen Ympäristökasvatuksen Seuran (Sykse) kordinoimaan Vihreä lippu -ohjelmaan. Lukuvuonna 2007–2008 teemana oli kierrätys ja jätteen määrän vähentäminen. Tuloksena Sykse myönsi Pielisjoen koululle Vihreän lipun keväällä 2008.


title: Pielisjoen koulu

text: Kummiluokkatoiminnassa lukuvuonna 2012–2013 olivat seuraavat luokat ja yritykset:


title: Pielisjoen koulu

text: Seitsemänsien luokkien kummiluokkatoimintaneuvottelut ovat meneillään.


title: Pielisjoen koulu

text: Pielisjoen koulussa on ollut oppilaskunta jo vuodesta 1976 asti. Suomen ensimmäinen peruskoulujen oppilaskunta perustettiin Pielisjoen kouluun jo vuonna 1976 nimellä Karsikon yläasteen koulun oppilaskunta. Oppilaskuntaan kuuluu jokainen Pielisjoen koulun oppilas, mutta oppilaskunnan hallitukseen kuuluu jokaiselta luokalta varsinainen edustaja ja varaedustaja, eli luokan vanhin ja luokan varavanhin, jotka oppilaat ovat luokkassa äännestäneet oppilaskunnan hallitukseen.


title: Pielisjoen koulu

text: Koulu sai perustamisluvan 10. toukokuuta 1962. Se toimi vuodesta 1962 peruskoulu-uudistukseen asti nimellä Pielisjoen yhteiskoulu. Yksityinen oppikoulu toimi aluksi viisiluokkaisena ja sai laajentumisluvan 8-luokkaiseksi 1965. Vuonna 1974 koulun nimi muuttui Karsikon yläasteeksi. 1990-luvulla nimeksi tuli Pielisjoen koulu.


title: Fontaine-Henry

text: Fontaine-Henry on kunta Calvadosin departementissa Basse-Normandien hallintoalueella Ranskassa. Kunnassa oli 517 asukasta vuoden 1999 väestönlaskennassa. Fontaine-Henryn pinta-ala on kuusi neliökilometriä.


title: Talma

text: Talma () on Sipoon kunnassa sijaitseva taajama. Hallinnollisesti se on osa Martinkylää. Talma on nykyään tunnettu liikuntapaikoistaan, joita ovat laskettelukeskus Talma Ski ja golf-kenttä Golf Talma. Talman kunnallisia palveluita ovat ruotsin- ja suomenkieliset ala-asteet, päiväkoti sekä info- ja keräyspiste. Sipoon kunta pitää Talman aluetta yhtenä keskeisistä tulevaisuuden yhteiskuntarakentamisen kehittämisalueistaan.


title: Fresney-le-Puceux

text: Fresney-le-Puceux on kunta Calvadosin departementissa Basse-Normandien hallintoalueella Ranskassa. Kunnassa oli 657 asukasta vuoden 1999 väestönlaskennassa. Fresney-le-Puceux’n pinta-ala on 10 neliökilometriä.


title: Hermival-les-Vaux

text: Hermival-les-Vaux on kunta Calvadosin departementissa Basse-Normandien hallintoalueella Ranskassa. Kunnassa oli 760 asukasta vuoden 1999 väestönlaskennassa. Hermival-les-Vaux'n pinta-ala on 14 neliökilometriä.


title: Hérouvillette

text: Hérouvillette on kunta Calvadosin departementissa Basse-Normandien hallintoalueella Ranskassa. Kunnassa oli 1 119 asukasta vuoden 1999 väestönlaskennassa. Hérouvilletten pinta-ala on neljä neliökilometriä.


title: Houlgate

text: Houlgate on kunta Calvadosin departementissa Basse-Normandien hallintoalueella Ranskassa. Kunnassa oli 1 832 asukasta vuoden 1999 väestönlaskennassa. Houlgaten pinta-ala on viisi neliökilometriä.


title: Lopezin avaus

text: Lopezin avaus on shakkiavaus, jota kuvaavat siirrot


title: Lopezin avaus

text: Valkean toinen siirto on hänen siirtovaihtoehdoistaan vasta seitsemänneksi suosituin. Sen tarkoituksena on valmistella varhainen eteneminen d-sotilaalla. Avaus on kuitenkin ongelmallinen, sillä musta voi pelata heti 2...d5, ja jatkossa 3.exd5 Dxd5 valkea ei saa ratsuaan ruutuun c3. Myös 2...Rf6 tuottaa ongelmia, sillä valkean ei kannata edetä d-sotilaallaan. Jatko 3.d4 exd4 4.Dxd4 ja musta saa tempovoiton 4...Rc6. 2...Rf6 ja 2...d5 ovatkin mustan suosituimmat vastaukset. Ne myös ovat melko tehokkaita avausta vastaan.


title: Lopezin avaus

text: Avaus voi muuntua Ponzianin avaukseksi tai skotlantilaisen pelin Göringin gambiitiksi, jos musta pelaa 2...Rc6.


title: Lopezin avaus

text: Lopezin avaus luokitellaan ECO-koodistolla koodille C20.


title: Simba

text: Simba on fiktiivinen leijona Walt Disneyn elokuvassa "Leijonakuningas". Sana ”simba” on swahilin kieltä ja tarkoittaa leijonaa.


title: Simba

text: Simba on kuningas Mufasan ja kuningatar Sarabin poika, josta on tarkoitus tulla kuningas isänsä jälkeen.


title: Simba

text: Ensimmäisessä elokuvassa Simbasta piti tulla Jylhämaan kuningas isänsä Mufasan jälkeen. Mufasa kuitenkin kuoli, kun hänen veljensä Scar toi Simban gnuiden lauman alueelle ja tämän apurit hyeenat säikäyttivät lauman. Mufasa sai pelastettua Simban mutta kuoli, kun Scar pudotti hänet lauman alle.


title: Simba

text: Scar sanoi Simballe, että oli tämän syy, että Mufasa kuoli ja kehotti Simbaa jättämään Jylhämaan. Simba pakeni, mutta Scar käski hyeenat tappamaan Simban jossa nämä kuitenkin epäonnistuivat ja Simba pääsi pakoon.


title: Simba

text: Simba oli kuolemassa erämaassa mutta mangusti Timon ja pahkasika Pumba pelastivat hänet ja toivat kotiinsa. Simba oleskeli täällä jonkun aikaa kunnes hänen ystävänsä Nala tuli sattumalta paikalle ja pyysi Simbaa palamaan Jylhämaahan ja ottamaan vallan Jylhämaan kuninkaaksi julistautuneelta Scarilta.


title: Simba

text: Leijonakuninkaan jatko-osassa "Leijonakuningas 2 – Jylhäkallion ylpeys" Simballa ja hänen vaimollaan Nalalla on tytär, Kiara. Simba yrittää pitää tyttärensä turvassa, mutta Kiara on seikkailunhaluinen ja rikkoo isänsä asettamia sääntöjä menemällä Jylhämaan rajojen ulkopuolelle ja kohtaa siellä pennun, Kovun, joka kuuluu karkotettujen leijonien (ulkolaisten) laumaan. Kovun äiti Zira kantaa kaunaa Simballe Scarin kuolemasta.


title: Simba

text: Vuonna 2019 ilmestyvässä elokuvassa, joka on toteutettu samanlaisella VR-tekniikalla kuin vuoden 2016 "Viidakkokirja"-elokuva, Simban ääninäyttelijänä toimii Donald Glover.


title: Simeon I Suuri

text: Simeon I Suuri () oli Bulgarian tsaari vuosina 893–927. Simeon voitti useita sotia Bysanttia, unkarilaisia ja serbejä vastaan, mikä johti ennen näkemättömään alueelliseen laajentumiseen. Hänen hallintoaikanaan Bulgaria ulottui Aigeianmereltä Mustallemerelle ja Bulgarian patriarkaatti irtautui niin sanotuista vanhoista patriarkaateista.


title: Simeon I Suuri

text: Simeon syntyi vuonna 864 Boris I:n kolmantena poikana. Boris lähetti poikansa Konstantinopolin yliopistoon opiskelemaan teologiaa. Hän palasi Bulgariaan vuonna 888 ja asettui luostariin, jossa hän käänsi uskonnollisia tekstejä kreikasta kirkkoslaaviksi. Sillä välin hänen veljensä Vladimir Rassate nousi valtaistuimelle ja yritti käännyttää kansan takaisin pakanuuteen, minkä johdosta Boris vangitsi hänet ja nimitti Simeonin uudeksi hallitsijaksi. Samaan aikaan pääkaupunki siirrettiin Preslavista Pliskaan, ja bulgariasta tuli ainoa virallinen kieli.


title: Simeon I Suuri

text: Suhteet Bysanttiin huonontuivat keisari Leo VI:n siirrettyä bulgarialaisten käyttämän markkinapaikan Konstantinopolista Thessalonikiin, jossa heitä verotettiin raskaammin. Vuonna 894 Simeon hyökkäsi Makedoniaan ja otti useita panttivankeja. Hän joutui kuitenkin perääntymään ja lähettämään joukkoja pohjoisesta hyökänneitä unkarilaisia vastaan, jotka olivat liittoutuneet Bysantin kanssa. Simeon solmi aselevon Bysantin kanssa vuonna 895.


title: Simeon I Suuri

text: Kesällä 896 Simeon hyökkäsi Konstantinopolia kohti ja voitti Bysantin joukot Bulgarofygonin taistelussa. Sota päättyi rauhansopimukseen, joka kesti muodollisesti vuoteen 912, jolloin Leo VI kuoli.


title: Threshold (yhtye)

text: Threshold on vuonna 1988 perustettu brittiläinen progressiivista metallia soittava yhtye.


title: Threshold (yhtye)

text: Threshold perustettiin vuonna 1988 ja sen alkuperäiset jäsenet olivat Tony Grinham (rummut) ja Jon Jeary (basso). He soittivat pääasiassa covereita sellaisilta yhtyeiltä kuin esimerkiksi Ratt ja Testament. Vuonna 1992 he saivat ensimmäisen levytyssopimuksensa lisättyään ryhmäänsä laulaja Damian Wilsonin sekä kitaristit Karl Groomin ja Nick Midsonin ja tekivät ensimmäisen nauhoituksen nimeltä ”Intervention”, joka julkaistiin hollantilaisella progressiivisen rockin kokoelma-albumilla. Myöhemmin yhtyeeseen liittyi vielä kosketinsoittaja Richard West, joka kuuluu siihen yhä.


title: Threshold (yhtye)

text: Yhtyeen debyyttialbumi "Wounded Land" julkaistiin vuonna 1993. Se otti nimensä Stephen R. Donaldsonin samannimisestä romaanista. Wilson ei päässyt julkaisua seuranneelle kiertueelle, joten hänen korvaajakseen otettiin Glynn Morgan. Morgan lauloi myös 1994 julkaistulla toisella albumilla nimeltä "Psychedelicatessen", jolta julkaistiin yhtyeen ensimmäinen musiikkivideo, kappaleelle ”Innocent”. Vuonna 1995 yhtye kiersi Eurooppaa ja nauhoitti muutaman esiintymisen pienelle livelevylle nimeltä "Livedelica".


title: Threshold (yhtye)

text: Threshold piti ennen seuraavaa levyä tauon, jonka aikana Glynn Morgan ja silloinen rumpali Jay Micciche jättivät yhtyeen perustaakseen oman yhtyeensä nimeltä Mindfeed. Threshold otti takaisin entisen laulajansa Damian Wilsonin ja teki vuonna 1997 uuden levyn nimeltä "Extinct Instinct". Sen jälkeen he kiersivät taas Eurooppaa, ja silloinen rumpali Johanne James esiintyi ensimmäistä kertaa heidän kanssaan. Wilson ei jälleen päässyt nauhoittamaan seuraavaa albumia, joten yhtye valitsi Andrew McDermottin laulamaan levylle, jonka nimeksi tuli "Clone".


title: Threshold (yhtye)

text: Vuonna 2001 Threshold julkaisi levyn nimeltä "Hypotethical" ja varmisti, että Johanne James pysyy rumpalinaan. Vuonna 2003 oli kuitenkin jälleen vuorossa miehistönvaihdos, kun basisti Jon Jeary korvattiin Steve Andersonilla. Samaan aikaan yhtyeen kolme ensimmäistä albumia uudelleenjulkaistiin erikoisversioina, jotka sisälsivät erikoiskappaleita, paremman äänenlaadun ja erikoismateriaalia ja muut uudelleenjulkaistiin myös, mutta Limited Editioneina, samantapaisilla lisämateriaaleilla. "Clone" on ainoa vanha levy, josta ei toistaiseksi ole tehty uutta versiota.


title: Threshold (yhtye)

text: Vuonna 2006 yhtye hylkäsi vanhan levymerkkinsä InsideOutin liittyäkseen Nuclear Blastiin. Yhtye julkaisi "Dead Reckoningin", jolta tehtiin musiikkivideo editoidulle versiolle kappaleesta ”Pilot In The Sky Of Dreams”. Kappale esiintyy myös elokuvassa "", joka julkaistiin vuoden 2008 alussa. Tämä oli ensimmäinen kerta, kun Thresholdin kappaletta käytettiin elokuvassa.


title: Threshold (yhtye)

text: Vuonna 2007 McDermott lähti yhtyeestä, ja laulajaksi palasi jälleen Damian Wilson.


title: Threshold (yhtye)

text: InsideOut julkaisi vielä vuonna 2007 ensimmäisen Thresholdin kokoelma-albumin "The Ravages Of Time". Se sisältää kaksi levyä, joilla on pari kappaletta kaikilta levyiltä.


title: Threshold (yhtye)

text: Thresholdia pidetään yhtenä tyylilajinsa suosituimmista yhtyeistä Dream Theaterin, Symphony X:n ja Queensrÿchen ohella.


title: Threshold (yhtye)

text: Yhtyeen musiikki on raskaan kitaran, swiippaavan pianon sekä tiukan rumpu- ja bassotyöskentelyn yhdistelmä. Sanoitukset käsittelevät muun muassa elämää, uskoa, tiedettä, politiikkaa ja ympäristöä.


title: Julius Civilis

text: Gaius Julius Civilis oli bataaviylimys ja vuonna 69 syttyneen bataavien kapinan johtaja. Hänen perheensä oli saanut Rooman kansalaisuuden joko Augustuksen tai Caligulan hallituskaudella.


title: Julius Civilis

text: Civilis oli kahdesti vangittuna yllytyksestä kapinaan, ja hän selvisi täpärästi kuolemantuomiolta. Neron kuolemaa seuranneen sekasorron aikana Civilis nostatti bataavit kapinaan, ja hän sai liittolaisikseen myös useita naapuriheimoja. Kapinalliset ajoivat Reinin roomalaisjoukot pakosalle, kaappasivat 24 laivaa ja löivät Castra Veteraan sijoitetut kaksi legioonaa. Civiliksen voitot sytyttivät kapinan myös Galliassa, ja koko Rooman valtakunta oli uhattuna.


title: Julius Civilis

text: Rooman sisällissota kuitenkin päättyi, ja keisariksi noussut Vespasianus lähetti Quintus Petillius Cerialiksen johtaman armeijan kukistamaan kapinan. Civilis lyötiin nykyisen Trierin lähellä vuonna 71. Tappionsa jälkeen Civilis sopi rauhanehdoista Cerialiksen kanssa. Bataavit palasivat Rooman liittolaisiksi. Civiliksen myöhemmistä vaiheista ei ole tietoa.


title: Waal

text: Waal on Reinin suuhaara keskisessä Alankomaissa, ja se on pituudeltaan noin 85 km. Se yhtyy Maasiin lähellä Woudrichemia, ja niistä muodostuu Boven Merwede. Se on huomattava joki ja tärkeä vesitie Rotterdamin sataman ja Saksan välillä. Nijmegen, Tiel, Zaltbommel ja Gorinchem ovat merkittäviä joen varrella olevia kaupunkeja.


title: Malakiittivihreä

text: Malakiittivihreä (CHN) on väriaine, jota käytetään pH-indikaattorina tai kankaiden värjäyksessä. Ainetta on myös käytetty kalojen valkopilkkutaudin hoitoon akvaarioissa ja vesihomeen torjuntaan kalanviljelyslaitoksilla. Vesihomeen torjunta malakiittivihreällä on nykyään kielletty kalanviljelyssä.. Ainetta käytetään usein oksalaattina tai kloridina. Erittäin happamissa oloissa malakiittivihreä on keltaista ja muuttuu vihreäksi pH:n ollessa 1,8. Toinen värinmuutos vihreästä värittömäksi tapahtuu pH:n ollessa 13,2.


title: Malakiittivihreä

text: Malakiittivihreä, jota kutsutaan myös kromaattiseksi malakiittivihreäksi sen värin vuoksi, on varsin pysyvä yhdiste. Se kuitenkin hajoaa esimerkiksi kalan elimistössä varsin nopeasti muiksi aineiksi. Karbinolimuoto leviää elimistössä ja solukalvojen läpi varsin nopeasti. Karbinolimuodolla ei ole sieniä tappavia ominaisuuksia. Viimeinen malakiittivihreän eläimen aineenvaihdunnassa syntyvä tuote on leukomalakiittivihreä, joka on todettu karsinogeeniseksi ja myrkylliseksi.


title: Gary Gilmore

text: Gary Mark Gilmore (4. joulukuuta 1940 Waco, Texas — 17. tammikuuta 1977 Draper, Utah) oli yhdysvaltalainen rikollinen, joka tuli tunnetuksi vaadittuaan, että hänelle langetettu kuolemantuomio tulisi panna täytäntöön.


title: Gary Gilmore

text: Tuomio oli langetettu kahdesta Gilmoren Utahissa tekemästä murhasta. Gilmore oli 19. heinäkuuta 1976 ampunut erään hotellin vahtimestarin ja samana päivänä tekemänsä ryöstön yhteydessä erään huoltoaseman hoitajan. Hänestä tuli ensimmäinen Yhdysvalloissa teloitettu sen jälkeen, kun kuolemantuomio oli otettu maassa uudelleen käyttöön 1976. Tuolloin Yhdysvaltain korkein oikeus linjasi, ettei teloittaminen merkitse "julmaa tai epätavallista rangaistusta", jollaiset Yhdysvaltain perustuslaki kielsi.


title: Gary Gilmore

text: Vuodesta 1955 lähtien Gilmore oli viettänyt yhteensä 18 vuotta vankiloissa ja muissa laitoksissa. Murhista seuranneessa oikeudenkäynnissä Gilmore vastusti jyrkästi asianajajansa yrityksiä muuttaa tuomio elinkautiseksi vankeusrangaistukseksi. Gilmoren teloitusta lykättiin kahdesti ennen sen täytäntöönpanoa, ja kummallakin kerralla Gilmore yritti itsemurhaa nauttimalla unilääkkeitä.


title: Gary Gilmore

text: Gilmore teloitettiin Draperissä osavaltion lain mukaisesti ampumalla.


title: Gary Gilmore

text: Kirjailija Norman Mailer kirjoitti Gilmoren haastatteluihin ja oikeuden pöytäkirjoihin perustuvan elämäkertateoksen "Pyövelin laulu". Kirjan pohjalta on tehty samanniminen televisioelokuva, jossa Gilmorea esittää Tommy Lee Jones.


title: Afar (Etiopia)

text: Afar () on yksi Etiopian yhdeksästä etnisin perustein muodostetusta osavaltiosta (). Se on pääosin afarien asuttama.


title: Afar (Etiopia)

text: Vuoden 2012 heinäkuun virallisten väestötilastojen mukaan Afarissa on noin 1,6 miljoonaa asukasta, joista miehiä on noin 0,89 miljoonaa ja naisia noin 0,71 miljoonaa. Alueen pinta-ala on noin 72 053 neliökilometriä ja asukastiheys noin 22 ihmistä neliökilometriä kohti.


title: Elixia

text: Elixia on "SATS ELIXIA" -konserniin kuuluva pohjoismaalainen kuntokeskusketju. Suomessa Elixialla on perinteisempiä laajemman tarjonnan Elixia-liikuntakeskuksia sekä yksinkertaisimpia Elixia Base -keskuksia Helsingissä, Espoossa, Turussa, Tampereella, Vantaalla ja Jyväskylässä.


title: Elixia

text: Ruotsissa SATS ELIXIA -konsernin kuntokeskukset toimivat nimillä "SATS", "SATS Base" ja "Balance". Norjassa konsernin kuntokeskukset toimivat nimillä "Elixia", "SATS", "SATS Base" ja "Fresh Fitness". Tanskassa konserni pyörittää "fitness dk" -ketjua.


title: Elixia

text: Kuntosalin lisäksi Elixia tarjoaa erilaista ryhmäliikuntaa kuten jumppia, joogaa ja indoor cycling:iä. SATS ELIXIA on osa Altorin (51 %) ja TryghedsGruppenin (49 %) omistamaa Health & Fitness Nordicia (HFN).


title: Elixia

text: Elixian palveluihin päästäkseen täytyy liittyä jäseneksi. Jäsenyydestä maksetaan kuukausimaksua 39e/kk ja 99e/kk välillä riippuen valituista lisäpalveluista.


title: Elixia

text: SATS perustettiin vuonna 1995 Norjassa, josta se laajeni yritysostoin vuonna 1999 Ruotsiin ja vuonna 2000 Tanskaan. Suomeen SATS laajeni vuonna 2003, kun se osti kuntokeskusketju Club Wellnessin. Vuoden 2013 alusta Tanskan SATS-kuntokeskukset myytiin Fitness World -ketjulle.


title: Elixia

text: Lyhenne SATS on muodostettu norjalaisesta nimestä Sport Aerobic Treningssenter.


title: Elixia

text: SATS- ja Elixia-ketjujen omistus on vaihtunut useita kertoja.


title: Elixia

text: Vuonna 2014 kilpailevat kuntokeskusketjut SATS ja Elixia yhdistyivät SATS ELIXIA:ksi. Myöhemmin kaikki Suomen keskukset muutettiin "Elixia"-kuntokeskuksiksi ja Ruotsin keskukset "SATS"-kuntokeskuksiksi. Norjassa ketju toimi edelleen molemmilla vanhoilla nimillään.


title: Elixia

text: Vuonna 2018 SATS ELIXIA osti pohjoismaisen "Fresh Fitness" -ketjun, jonka kuntosalit muutettiin Suomessa "Elixia Base" -keskuksiksi sekä Ruotsissa ja Norjassa "SATS Base" -keskuksiksi. Myöhemmin samana vuonna konserni osti myös pienen tukholmalaisen "Balance"-ketjun sekä neljäkymmentä liikuntakeskuksen tanskalaisen "fitness dk" -ketjun.


title: Elixia

text: Aiemmin SATS- ja Elixia-kuntokeskuksia on sijannut Suomessa myös mm. Oulussa. Pohjoismaiden lisäksi Elixia-nimeä käyttäviä kuntokeskuksia löytyy Saksasta sekä aiemmin myös Itävallasta ja Ranskasta. Nämä eivät kuulu kuitenkaan pohjoismaiseen SATS ELIXIA -konserniin.


title: Elixia

text: Helsingin Sanomat uutisoi 25.2.2014 otsikolla ""Kuntosaleilla on villit työehdot – "kukaan ei uskalla valittaa"" siitä, miten kuntosaliohjaajat ovat työehtosopimusten ulkopuolella.


title: Elixia

text: HelsinkiEspooVantaaTurkuTampereJyväskylä


title: Mediafilosofia

text: Mediafilosofia on termi, jota voidaan käyttää monenlaisesta mediaan ja filosofiaan liittyvästä tutkimuksesta. Yhden määritelmän mukaan mediafilosofia voi olla joko mediatieteellistä kiinnostusta filosofiaan tai filosofista kiinnostusta mediatieteisiin ja medioihin”. Toisen määritelmän mukaan mediafilosofia voidaan käsittää filosofian erityisalueeksi, joka tarkastelee mediaa filosofian näkökulmasta tai tutkii ajattelua medioiden lävistämänä.


title: Helmuth Johannes Ludwig von Moltke

text: Helmuth Johannes Ludwig von Moltke (23. toukokuuta 1848 Gersdorf – 18. kesäkuuta 1916 Berliini) oli preussilainen kenraalieversti ja Saksan keisarillisen armeijan yleisesikuntapäällikkö ensimmäisen maailmansodan alussa.


title: Helmuth Johannes Ludwig von Moltke

text:
Helmut von Moltke, joka tunnetaan myös nimellä Moltke nuorempi, oli sotamarsalkka kreivi Moltken veljenpoika ja toimi Saksan armeijan yleisesikunnan päällikkönä 1906–1914. Hänen nimityksensä oli ja on edelleen kiistanalainen. Schlieffenin jäädessä eläkkeelle vuonna 1908 todennäköisiä ehdokkaita esikuntapäälliköksi olivat Hans Hartwig von Beseler, Karl von Bülow, ja Colmar Freiherr von der Goltz. Moltke nuoremman rooli saksalaisen sotakäynnin kehittämisessä ja aloitteesta ensimmäisessä maailmansodassa oli erittäin kiistanalainen. Moltke suunnitteli Saksan hyökkäyksen länsirintamalla Schlieffen-suunnitelman pohjalta. Varovainen Moltke muokkasi tuntuvasti suunnitelmaa. Ranskan vastatoimien pelossa armeijan miesvahvuutta pienennettiin Belgian rajalla ja vastaavasti vahvistettiin Sedanista Strasburgiin. Belgian operaation pitkittyminen antoi ranskalaisille aikaa organisoida armeijansa puolustuskannalle. Suoristettu rintamalinja juuttui heti alussa Belgiaan. Nopea painopisteen siirto kohti Englannin kanaalia johti rintamalinjan tarpeettomaan levenemiseen muutoinkin kuluneilla joukoilla taistelleille saksalaisille.
Aikaa oli kulutettu loppuun ja nopean voiton edellytykset haaskattu Flanderin ja Pohjois- Ranskan mutaisille pelloille.


title: Helmuth Johannes Ludwig von Moltke

text: Suunnitelma ei onnistunut, ja länsirintamalla päädyttiin vuosien asemasotaan.


title: Helmuth Johannes Ludwig von Moltke

text: Saksalaisten hävittyä ensimmäisen Marnen taistelun ensimmäisen maailmansodan alussa Moltke ennusti keisari Vilhelm II:lle sodan jo hävityksi. Seuranneen eripuran myötä Moltke sai hermoromahduksen, ja hänet erotettiin. Hänen tilalleen astui Erich von Falkenhayn. Moltken terveys romahti, ja hän kuoli 1916.


title: Vartiolaiva Tavi

text: VL Tavi on Suomenlahden merivartiostolle kuulunut vartiolaiva. Tavin kotisatama oli Helsinki ja se toimi pääasiassa Suomenlahdella. Henkilöstöä aluksella oli 13. VL Tavi on avovesikauden alus. Vartiolaiva Tavi on niin sanottu monitoimialus, joten sitä voidaan käyttää rajavartio- ja meripelastustehtävien lisäksi ympäristönsuojelu- ja maanpuolustustehtäviin.


title: Vartiolaiva Tavi

text: VL Tavista ja muista Telkkä-luokan aluksista luovuttiin vuodesta 2014 alkaen, koska niitä ei voi käyttää talviolosuhteissa, eikä niiden käytölle ole saatu määrärahoja. Ne korvattiin yhdellä suuremmalla laivalla, joka rakennettiin STX Finlandin Rauman telakalla. Uusi ulkovartiolaiva Turva aloitti operatiivisen toiminnan 24. kesäkuuta 2014.


title: Vartiolaiva Tavi

text:
UK Border Force, Ison-Britannian ja Pohjois-Irlannin yhdistyneen kuningaskunnan rajavartiolaitos osti laivan, jolloin uudeksi nimeksi tuli HMC Protector.
Tavi laitettiin julkiseen myyntiin tammikuussa 2013.


title: Vartiolaiva Tavi

text: Muut Suomen rajavartiolaitoksen ulkovartiolaivat:


title: Baden Cooke

text: Baden Cooke (s. 12. lokakuuta 1978 Benalla, Victoria) on entinen australialainen maantiepyöräilijä, joka kilpaili viimeksi UCI ProTour -tason GreenEDGE Cycling -joukkueessa. Kirimiehenä tunnettu Cooke aloitti ammattilaisuransa vuonna 2000.


title: Baden Cooke

text: Cooke on osallistunut Ranskan ympäriajoon vuosina 2002, 2003, 2004 ja 2005 Française des Jeux -joukkueen riveissä, vuonna 2008 Barloworld-joukkueen mukana ja vuonna 2012 Orica GreenEDGE -joukkueen mukana.


title: Baden Cooke

text: Vuonna 2003 Cooke voitti Ranskan ympäriajon pistekilpailun eli vihreän paidan. Pistekilpailun voitosta käytiin tiukka kamppailu Cooken ja hänen maanmiehensä Robbie McEwenin välillä. Cooke starttasi viimeiselle etapille 2 pistettä McEweniä perässä, mutta vei vihreän paidan nimiinsä sijoittumalla viimeisellä etapilla toiseksi ennen McEweniä, joka oli kolmas. Cooke voitti vihreän paidan kahden pisteen erolla McEweniin.


title: Baden Cooke

text: Cooke päätti uransa kauden 2013 jälkeen.


title: Modiri Marumo

text: Modiri Marumo (s. 6. heinäkuuta 1976) on botswanalainen jalkapalloilija, pelipaikaltaan maalivahti. Marumon nykyinen seura on egyptiläinen Haras El Hodood, jota ennen hän oli pelannut koko 12 vuotta kestäneen uransa Botswana Defence Force XI-joukkueessa. Marumo on pelannut myös maajoukkuetasolla.


title: Philadelphia 76ers

text: Philadelphia 76ers on yhdysvaltalainen ammattilaiskoripalloseura, joka pelaa NBA-liigassa. Seuran kotipaikkakunta on Philadelphia Pennsylvanian osavaltiossa ja se pelaa kotiottelunsa Wells Fargo Center -areenalla. Philadelphia 76ers kuuluu NBA:n itäisen konferenssin atlantin divisioonaan yhdessä Boston Celticsin, Brooklyn Netsin, New York Knicksin ja Toronto Raptorsin kanssa.


title: Philadelphia 76ers

text: Seura perustettiin alun perin nimellä Syracuse Nationals, ja vuonna 1963 se muutti Philadelphiaan. NBA-mestaruuden se on voittanut vuosina 1955, 1967 ja 1983.


title: Philadelphia 76ers

text: Kauden 2014–2015 lopussa ja kauden 2015–2016 alussa 76ers kärsi ennätyksellisestä 28 ottelun tappioputkesta.


title: Librazhdin piirikunta

text: Librazhdin piirikunta () oli yksi Albanian 36:sta piirikunnasta vuoteen 2000 saakka, jolloin se lakkautettiin. Se kuului Elbasanin prefektuuriin, joka vastaa nykyistä Elbasanin maakuntaa. Piirikunnan pinta-ala oli 1 102 neliökilometriä ja vuoden 2001 väestönlaskennassa siellä oli 72 520 asukasta.


title: Librazhdin piirikunta

text: Piirikuntaan kuuluivat seuraavat kunnat: Hotolisht, Librazhd, Lunik, Orenjë, Polis, Përrenjas, Qendër, Qukës, Rrajcë, Steblevë ja Stravaj. Pääkaupunkina toimi Librazhd.


title: Nivalan Viikko

text: Nivalan Viikko oli vuonna 2005 perustettu kerran viikossa, sunnuntaisin ilmestyvä ilmaisjakelulehti, jonka levikkialue oli Nivala. Lehti jaettiin Nivalan kaikkiin n. 4700 talouteen ja se oli myös luettavissa näköislehtenä internetistä (). Lehti painettiin Suomalainen Lehtipaino Oy:ssä Kajaanissa. Nivalan Viikon viimeinen numero ilmestyi 4.8.2010.


title: Lushnjën piirikunta

text: Lushnjën piirikunta () oli yksi Albanian 36:sta piirikunnasta vuoteen 2000 saakka, jolloin se lakkautettiin. Se kuului Fierin prefektuuriin, joka vastaa nykyistä Fierin maakuntaa. Piirikunnan pinta-ala oli 712 neliökilometriä ja vuoden 2001 väestönlaskennassa siellä oli 144 351 asukasta.


title: Lushnjën piirikunta

text: Piirikuntaan kuuluivat seuraavat kunnat: Allkaj, Ballagat, Bubullimë, Divjakë, Dushk, Fier-Shegan, Golem, Grabian, Gradishtë, Hysgjokaj, Karbunarë, Kolonjë, Krutje, Lushnjë, Rremas ja Tërbuf. Pääkaupunkina toimi Lushnjë.


Pohjois-Kyproksen turkkilaisen tasavallan lippu pohjautuu Turkin lippuun, mutta on pohjaväriltään valkoinen. Lipussa on kaksi punaista vaakaraitaa, joiden väliin on kuvattu punainen tähti ja kuunsirppi viitaten Pohjois-Kyproksen valtaväestöön, turkkilaisiin.


title: Malësi e Madhen piirikunta

text: Malësi e Madhen piirikunta () oli yksi Albanian 36:sta piirikunnasta vuoteen 2000 saakka, jolloin se lakkautettiin. Se kuului Shkodërin prefektuuriin, joka vastaa nykyistä Shkodërin maakuntaa. Piirikunnan pinta-ala oli 897 neliökilometriä ja vuoden 2001 väestönlaskennassa siellä oli 36 770 asukasta.


title: Malësi e Madhen piirikunta

text: Piirikuntaan kuuluivat seuraavat kunnat: Gruemirë, Kastrat, Kelmend, Koplik, Qendër ja Shkrel. Pääkaupunkina toimi Koplik.